
נכחו:

חברי הוועדה:

שלום שמחון – היו"ר
רשף חן
אליעזר כהן
אילן ליבוביץ

מוזמנים:

ד"ר משה חיימוביץ				מנהל השירותים הווטרינריים, משרד החקלאות
עו"ד מיכל סגן-כהן				הלשכה המשפטית, משרד החקלאות
ד"ר בוריס יעקובסון			שירותים וטרינריים, משרד החקלאות
ד"ר מישל בלאיש				שירותים וטרינריים, משרד החקלאות
עו"ד יהודה זמרת				לשכה משפטית, משרד הפנים
צחי דותן					ראש אגף צער בעלי חיים, המשרד לאיכות הסביבה
עו"ד אריאל כהאן				משרד המשפטים
סרן אבלין פנצר				הוטרינרית החילית, משרד הביטחון
ד"ר אברהם צרפתי				ארגון הרופאים הווטרינרים ברשויות המקומיות
ד"ר אהוד לבל				ארגון הרופאים הווטרינרים ברשויות המקומיות
ד"ר זוהר דבורקין				ארגון הרופאים הווטרינרים ברשויות המקומיות
ד"ר עדן פוגל					ארגון הרופאים הווטרינרים הפרטיים
עו"ד קובי סודרי				תנו לחיות לחיות
עו"ד אורלי אלידן				אגודת צער בעלי חיים, ירושלים
ענת קרני					עוזרת ליועץ המשפטי, תנו לחיות לחיות
אבי גולדברג					יו"ר ההתאחדות הישראלית לכלבנות
אסף לוטן					מגדל כלבים, התאחדות ישראלית לכלבנות


ייעוץ משפטי:				אתי בנדלר

מנהלת הוועדה:				לאה ורון

קצרנית:				יפה קרינצה



תקנות להסדרת הפיקוח על הכלבים, התשס"ה-‏2004


היו"ר שלום שמחון:

	בוקר טוב, אני פותח את הישיבה בנושא התקנות להסדרת הפיקוח על הכלבים, התשס"ה-2004. אחר כך נעבור לתקנות הכלבת (חיסון), התשס"ה-2004.

	קיבלתי מכתב מארגון תנו לחיות לחיות. "כידוע ביום רביעי, ה-17.11.2004 יתקיים דיון נוסף. הדיון הקודם הסתיים בתקנה 15, לפיכך על פי סדר הדברים ביום רביעי אמורים לדון בתקנות העוסקות בכלבים מסוכנים. לאור כל זאת, אבקש שביום רביעי תעסוק הוועדה בפרק ו' האמור, או שיידחה הדיון בפרק זה עד לאחר שתתקיים הפגישה המבוקשת עם שר החקלאות, כבקשתנו".

	אני רוצה להזכיר מה היה הסיכום שלי בישיבה הגדולה המפורסמת, ב-28 ביוני. "אני רוצה בהזדמנות הזאת להגיד, מאחר והתקנות האלה ייכנסו יחד עם החוק לתוקף בחודש נובמבר, בהמשך לאישור התקנות היום, נבקש משר החקלאות שימצא את ההזדמנות לשמוע את כל הארגונים עד כניסת החוק לתוקף." נדמה לי שזה נותן מענה לדברים שדובר עליהם בישיבה. בדברי הסיכום זה גם נאמר. "לכל הארגונים בצער בעלי חיים, אני מודע לעובדה שהדיון היום היה דיון כסאח, זה ברור לי לחלוטין ולכן ביקשתי משר החקלאות לקיים לכם שימוע, ואני כבר מבטיח שלקראת תחילת החוק ועדת הכלכלה תקיים דיון מעמיק, יחד עם כל הארגונים לצער בעלי חיים במדינת ישראל". עשיתי כל מה שאני יכול כדי לבקש משר החקלאות לפגוש אתכם. 

משה חיימוביץ:

	בנושא הזה נפגשו אתי השבוע גם ארגון הרופאים הפרטיים, גם ארגון הרופאים שהעלו את הנושאים האלה. דנו על הנושא, ולמעט הנציגים של תנו לחיות לחיות אף אחד לא הגיע, או שלא ידעו על הדיון הזה. 

אבי גולדברג:

	לא הייתה הזמנה לארגונים נוספים.

משה חיימוביץ:

	הודיעו לכולם, כולם ידעו. 

היו"ר שלום שמחון:

	אני חייב לגמור את זה היום. אני לא יכול להקדיש אין-ספור ישיבות של ועדת הכלכלה לדבר הזה, שיהיה חשוב ככל שיהיה. גמרנו רפורמות גדולות בחמש ישיבות.

קובי סודרי:

	כדאי לציין עובדה אחת, שכל העניין של הגדרת כלב מסוכן תלוי ועומד עכשיו בבג"ץ.

מיכל סגן-כהן:

	לאור ההצעות שהושמעו פה, אני חושבת שזאת הצעה ראויה שבכל החלק של כלבים מסוכנים לא נדון, נעזוב אותו כרגע. נדון בתקנות בלי החלק של כלבים מסוכנים, על מנת שאפשר יהיה להתחיל ליישם את החוק כלשונו. 



רשף חן:

	הגענו לסיכום, ומה שהוצע כאן מקובל עליי ופותר את הבעיה מבחינתי. בזה אני מסיים את תרומתי לנושא הזה.

היו"ר שלום שמחון:

	בסדר גמור, אז נשאיר את פרק ו' ונלך לכל השאר. היה עוד דבר בישיבה הקודמת, בעניין האגרות. נדמה לי שגם בעניין הזה הושג איזשהו סיכום בין משרדי הממשלה. מי מציג אותו?

בוריס יעקובסון:

	אושרה אגרה בפרק ז' סעיף 26(ב). זה נידון גם בוועדה הבין-משרדית לאגרות. 

מיכל סגן-כהן:

	"בעליו של כלב ישלם לרשות המקומית שהנפיקה רשיון לכלב אגרה בסך 120 שקלים, ואם היה הכלב מסורס או מעוקר 30 שקלים חדשים".

בוריס יעקובסון:

	חלה פה טעות, והטעות היא 96 שקלים ולא 120 שקלים, כי 120 שקלים זה כולל חיסון במחיר של 24 שקלים, שזה בתקנות החיסון וזה לא השתנה. 

היו"ר שלום שמחון:

	סעיף 26(א) בסדר? טוב, ומה עם (ב)?

בוריס יעקובסון:

	במקום 120 שקלים, 96 שקלים. זו טעות טכנית. 30 שקלים נשאר.

היו"ר שלום שמחון:

	מי בעד לקיים דיון מחדש על פרק ז'?

הצבעה
בעד – פה אחד
נגד – אין
אושר

היו"ר שלום שמחון:

	תודה, אושר. 

עדן פוגל:

	אני מייצג את הרופאים הווטרינרים הפרטיים. אני חושב שהעלות הגבוהה של האגרה תוריד עוד יותר את היקף החיסונים, שגם ככה רק 40% מהכלבים מחוסנים מפני כלבת. זאת אומרת, אם אנחנו רוצים להוריד את מספר הכלבים המחוסנים בארץ ל-20%, 30% - בבקשה, בואו נעלה את האגרות.



היו"ר שלום שמחון:

	עכשיו אנחנו מורידים. 

עדן פוגל:

	לא מורידים. בסך הכל האגרה היום, כולל חיסון, היא 90 שקלים. כאן רוצים לעשות 96 שקלים פלוס 24 שקלים עלות החיסון, כלומר 120 שקלים. 

אתי בנדלר:

	אתה אומר שהסכום הזה יביא לכך שאנשים לא יחסנו.

אילן ליבוביץ:

	 אבל הם יש להם אופציה אחרת, לשלם 30 שקלים אם הוא מסרס את הכלב.

אתי בנדלר:

	כמה עולה סירוס או עיקור?

מישל בלאיש:

	עיקור של כלבה עולה 550 בערך, וסירוס עולה בסביבות 400 שקלים.

אתי בנדלר:

	אז האופציה הזאת מאוד יקרה.

אילן ליבוביץ:

	אבל היא מביאה בסופו של דבר לכך שאנחנו לא מוצאים כלבים נטושים.

אתי בנדלר:

	הרעיון מצוין, אבל - - -

אילן ליבוביץ:

	 הרעיון מאחורי התקנה הזאת הוא טוב מאוד.

אתי בנדלר:

	30 שקלים זה בסדר, השאלה היא אם 96 שקלים זה לא גבוה מידיי. 

עדן פוגל:

	אני עובד 20 שנה במקצוע, ואני יודע שיש אנשים ששומעים את המחיר, לוקחים את הכלב - יש כאלה שמשאירים את הכלב אצלי – והולכים. לראיה, אחוז הכלבים המחוסנים במדינת ישראל – אני יודע שיש כאן חוסר קורלציה בינינו לבין השירותים הווטרינריים – אני טוען שרק 40%, אולי 50% גג, מהכלבים בארץ מחוסנים נגד כלבת.



היו"ר שלום שמחון:

	נביא את זה להכרעה. חבר הכנסת ליבוביץ, אתה בעד שזה יישאר כמו שזה?

אילן ליבוביץ:

	 כן.

היו"ר שלום שמחון:

	אז אנחנו מאשרים את פרק ז' עם התיקון ל-96 שקלים.

מיכל סגן-כהן:

	בתקנות דילגנו על חלק מהדברים, והיו כמה דברים בתהליך שהייתי רוצה להביא שוב לאישור הוועדה. נעבור עליהם כסדרם. בהגדרה של קורא שבבים בסעיף ההגדרות, דובר שיוכל להחזיק שני מכשירים במקום לקנות אחד חדש. ההצעה שלנו היא לכתוב: "מכשיר אחד ולא יותר".

אתי בנדלר:

	זה עניין של נוסח בלבד. הוועדה אישרה את העיקרון, אז את הנוסח נבדוק אחר כך.

מיכל סגן-כהן:

	בסדר. בתקנה 2(ב), העירו את תשומת ליבנו לנושא של המועדים לפי החוק. אנחנו מבקשים לתקן. אני קוראת את הסעיף: בקשה לרשיון תוגש לרופא הווטרינר העירוני ברשות שבה מתגורר בעליו של הכלב לפי טופס 1 שבתוספת הראשונה, ותוגש תוך שבועיים מיום שנעשה אדם בעליו של כלב או מיום המעבר מתחום רשות אחת לאחרת, ואם נרשם הכלב במרכז הרישום ככלב מסוכן – תוך שלושה ימי עבודה מיום הרישום".

	כיוון שהועלתה טענה שהמועדים האלה מאפשרים לאדם לחרוג ממה שקבוע בחוק, אנחנו מבקשים את נושא המועדים להוריד, אנחנו רק אומרים איך צריכה להיות מוגשת בקשה. נושא המועדים – אדם צריך לכלכל את מעשיו בצורה כזאת שהרשיון יתקבל במועדים הקבועים בחוק.

אתי בנדלר:

	הרשיון יתקבל לפי המועדים הקבועים בחוק, השאלה היא אם תעשו גם משהו על מנת להביא את זה לידיעת האנשים, כדי שלא יימצאו עוברים עבירה פלילית בסופו של דבר אם הם לא מגישים את הבקשה במועד.

מיכל סגן-כהן:

	בכוונת מנהל השירותים, לפי מיטב ידיעתי, להוציא אחרי אישור התקנות חוזר. אנחנו ממשיכים. תקנה 4 לא אושרה עדיין, תנאים למתן רשיון. "אלה התנאים למתן רשיון להחזקת כלב – (1)" השופט שלום ברנר עיין בתקנות, והוא הציע להוסיף פה את המילים: "כלב שאינו מסוכן", כי כשמגיעים לפסקה (2) זה כבר רחוק מידיי מהפתיח. אני מוסיפה את המילה "כלב". אקרא" "כלב שאינו מסוכן: (א) גילו המינימלי של המבקש הוא 16 שנים; (ב) המבקש לא הפר תנאים ברשיון שניתן לו לגבי אותו כלב או לגבי כלב אחר ואשר לדעת הרופא הווטרינר העירוני ההפרה מצדיקה אי מתן רשיון; (ג) הצהיר המבקש בבקשה לרשיון להחזקת כלב כי הורשע בעבירות לפי חוק זה, לפי חוק צער בעלי חיים או לפי סעיפים 338(6) ו-451 לחוק העונשין, רשאי הרופא הווטרינר העירוני ליתן למבקש רשיון להחזקת הכלב, אם הוא סבור שאין בהרשעה מפאת חומרתה או נסיבותיה כדי למנעו מקבלת הרשיון". 


לאה ורון:

	זו ההצעה שלך לתיקון של פסקה (ג).

מיכל סגן-כהן:

	נכון. בהתחשב במה שנאמר פה בדיונים הקודמים, זה הנוסח שאנחנו מציעים. 

אתי בנדלר:

	אבל עדיין יש כאן את השאלה לעניין של כמה זמן אחורנית אנחנו הולכים עם הרשעה בעבירה.

מיכל סגן-כהן:

	עיינתי אתמול בחוק המרשם הפלילי. 

יהודה זמרת:

	יש פסק דין חדש. אומרים שאנחנו לא רשאים לתבוע מבן אדם לדווח על הרשעה שקדמה, אם הוא דיווח – אנחנו רשאים להתחשב בה.

אתי בנדלר:

	אבל הוא לא יודע שהוא לא רשאי, זאת בדיוק הבעיה.

יהודה זמרת:

	הנוסח הקיים פה הוא בעייתי, כי הוא אומר שאדם לכאורה מבין שאם הוא לא יצהיר הוא לא יקבל את הרשיון, ואז הוא חושף.

מיכל סגן-כהן:

	הייתי מציעה להתחיל מחדש את כל הדיון בנושא הזה בהוראות חוק. חוק המרשם הפלילי אומר בסעיף 6 לחוק: "מי שהוסמך על פי חיקוק לתת, לחדש או לבטל רשיון, היתר זכות עיסוק או זכות אחרת, ולשם כך הוא רשאי על פי אותו חיקוק להביא בחשבון את עברו הפלילי של מבקש הזכות, של בעל הזכות או של אדם אחר הנוגע בדבר, תמסור לו המשטרה מידע מן המרשם על כל אחד מאלה, אם הוא הסכים לכך".

	אז דבר ראשון, בטופס הבקשה אני עומדת לכתוב הסכמה של מבקש הרשיון, שהוא מסכים שהרופא הווטרינר העירוני יקבל פרטים עליו מהמרשם. 

אתי בנדלר:

	באופן כללי גורף, או רק לגבי העבירות הרלוונטיות?

מיכל סגן-כהן:

	אני חושבת שנכתוב לגבי העבירות הרלוונטיות. 

אתי בנדלר:

	אני מבקשת שתהיה כאן התחייבות לבקש רק לגבי העבירות הרלוונטיות.

מיכל סגן-כהן:

	נוסיף את זה. עכשיו נעבור לתקופה, המרשם הפלילי בסעיף 16 מדבר על מחיקת רישומים. הוא אומר: "משעברו עשר שנים מיום תקופת ההתיישנות, יראו את ההרשעה כהרשעה שנמחקה, ולא יימסר מידע עליה, אלא לגופים המנויים בפרקים ב' עד ה' לתוספת הראשונה". פרקים ב' עד ה' לתוספת הראשונה זה: יושב ראש הכנסת, הממשלה, ועדת מינויים לפי חוק השופטים, שר המשפטים, שר או מנהל כללי של משרד ממשלתי. הרופא הוטרינר הרשותי אינו בין אלה.

	מכל המקבץ הזה עולה לכאורה, שאם נוסיף את ההסכמה שלו לעניין אותם חיקוקים, חוק ההסדרה, חוק צער בעלי חיים, ואותם שני סעיפים בחוק העונשין – זה מה שנקבל ואין בלתו.

אילן ליבוביץ:

	שזה אומר 17 שנים אחורה.

אתי בנדלר:

	עשר שנים.

אילן ליבוביץ:

	עשר שנים מתום ההתיישנות, זה יוצא 17 שנים. 

מיכל סגן-כהן:

	אבל הוא רשאי והוא רשאי שלא. 

אתי בנדלר:

	בנוסח הקודם שהובא לפנינו, חבר הכנסת ליבוביץ, זה היה פרוץ לגמרי. לכן זה היה לכאורה על כל עבירה. אבל ההבדל הוא שכאן אתם לא מבקשים יותר ממנו להצהיר, אלא אתם והרופא הווטרינר יפנו ויבקשו פרטים רק לגבי העבירות הרלוונטיות האלה.

אילן ליבוביץ:

	 זה לא מה שכתוב פה. 

מיכל סגן-כהן:

	בתקנה 4(ג) כתוב: "הצהיר המבקש בבקשה לקבלת רשיון - - - "

אתי בנדלר:

	צריכים להוריד את ההצהרה.

מיכל סגן-כהן:

	למה? אני לא רוצה לפנות כל פעם, בכל מקרה. אני רוצה שבאופן שוטף הרופא הווטרינר העירוני יסתמך על הצהרות.

אילן ליבוביץ:

	מבקשים להצהיר על משהו שקרה לפני 17 שנים. אני לא זוכר מה אכלתי אתמול בבוקר, את רוצה שאזכור  - - -? שיהיה משהו הגיוני.

היו"ר שלום שמחון:

	מה אתה מציע?

אילן ליבוביץ:

	 או שהם פונים לבקש את זה או שלוקחים שנתיים, שלוש אחורנית. פרק זמן סביר. 

יהודה זמרת:

	אנחנו לא רוצים להשאיר את ההצהרה. נכתוב פרק זמן יותר קצר אולי, שבעשר שנים האחרונות הוא לא הורשע בעבירה בבית משפט.

אתי בנדלר:

	אם יש עבירה מאוד אלימה למשל, שהיא בכל זאת רלוונטית לנושא הזה של רשיון להחזקת כלב. אם זה נניח אדם שהורשע מספר פעמים במהלך עשר השנים האחרונות בעבירות אלימות, אני לא בטוחה שהמדינה מעונינת שיהיה לו רשיון.

אילן ליבוביץ:

	אבל זה קשור לסעיפים שהוא צריך להצהיר עליהם? אני לא חושב שזה קשור.

יהודה זמרת:

	זה כתוב בהסמכה בחוק העיקרי.

אתי בנדלר:

	סעיפים 333(6) ו-451 – איזה עבירות הן?

מיכל סגן-כהן:

	רשלנות בהחזקת כלב, זה רק מי שגנב כלב. לא עבירות שקשורות לאלימות. 

אתי בנדלר:

	אז נרשום: "במהלך עשר השנים שקדמו לבקשתו - - -"

אילן ליבוביץ:

	עשר שנים זה המון זמן, חמש שנים זה מעל ומעבר.

היו"ר שלום שמחון:

	שבע שנים.

אתי בנדלר:

	אל תשכח שאתה מדבר כאן על הרשעה. זה ממועד ההרשעה, לא ממועד התיישנות העבירה. עשר שנים זה מעט מאוד.


אורלי אלידן:

	אני חושבת שאם אדם עבר על חוק צער בעלי חיים גם לפני 20 שנה, אנחנו לא רוצים שהוא ייקח כלב. אני חושבת שאם אדם הורשע בבית משפט הוא לא ישכח את זה, זה לא משהו ששוכחים.

היו"ר שלום שמחון:

	תודה רבה, במהלך שבע שנים. אנחנו ממשיכים.

לאה ורון:

	הוועדה החליטה במהלך שבע השנים שקדמו לבקשתו.

יהודה זמרת:

	הסעיף אומר שהוא מצהיר שהוא לא הורשע, לאחר מכן יש עדיין שיקול דעת, גם אם הוא הורשע, לרופא הווטרינר. כלומר, הוא צריך להצהיר שהוא לא הורשע, ואם הוא הורשע הוא צריך להצהיר במה הוא הורשע. ההצהרה כרגע היא רק שהוא לא הורשע.

אתי בנדלר:

	הנוסח ייבדק ויתוקן, זו הכוונה. 

קובי סודרי:

	תזכרו רק שאדם לא יודע הרבה פעמים באיזו עבירה הוא הורשע. הרבה פעמים תגידו לו מספר של סעיף – מאיפה הוא יזכור כזה דבר? לכן, עדיף בהרבה לאפשר לווטרינר את הבדיקה של המרשם הפלילי. מצד שני, בדיונים של ועדת הכלכלה בשעתו, לפני שחוקק החוק, אחת הדוגמאות הצבעוניות ביותר שניתנה בעניין של שימוש בכלבים מסוכנים, הייתה שימוש על ידי סוחרי סמים, להגנה על כל מיני מתחמים. תראו את האבסורד של מה שקורה כאן, שלמעשה אתם לא מסייגים את זה בשום דרך, ועל פניו עדיין יכול להימשך השימוש הפסול הזה. לכן, אני מצטרף לדברים של עורכת הדין מאגודת צער בעלי חיים, אין שום סיבה לעניות דעתי לתחום את זה לשבע שנים. עובדה שחוק המרשם הפלילי לא תחם את זה. אדם שהורשע בעבירות של צער בעלי חיים, ויותר מזה, גם בעבירות של אלימות וסמים, לא יעלה על הדעת לאפשר לו - - - 

היו"ר שלום שמחון:

	תיתן לי הרצאה של שעתיים, נבזבז את הזמן על התקנה הזאת ולא נוכל לסיים. זו בעיה.

קובי סודרי:

	לא מספיק שיהיו תקנות, הבעיה היא שהתקנות יהיו ישימות והגיוניות. אחרת בשביל מה אנחנו יושבים כאן?

מיכל סגן-כהן:

	אני מבקשת שהוועדה תחליט אם זה שבע שנים או עשר.

לאה ורון:

	הוועדה החליטה שבע. 



מיכל סגן-כהן:

	בסדר. "סעיף 4(2) כלב מסוכן". הוספתי את המילה "כלב" לפי הצעת השופט ברנר. "(א) גילו המינימלי של המבקש 18 שנים; (ב) התקיים האמור בפסקה (1)(ב) ו-(ג)". לפי דעתי, יצטרכו פה תיקון מסוים, כתוצאה מהניסוח המחודש של סעיף (1)(ג).

אתי בנדלר:

	אם יהיה צורך בשינויי ניסוח, אם הוועדה מאשרת את העיקרון, אז - - - 

אריאל כהאן:

	אם סל העבירות יהיה שונה - - - 

אתי בנדלר:

	לדעתי כן, אבל אף אחד לא הציע.

אריאל כהאן:

	ככל שמדובר בכלב מסוכן הסיכון הוא לא רק כלפי הכלב, ניתן לעשות בו שימוש לתקיפה או כאלה דברים. אני חושב שאדם שהורשע בתקיפה או אפילו בגרימת - - - יכול להיות שפה צריך להיות סל עבירות שונה. 

אתי בנדלר:

	כיוון שהוועדה מאוד רוצה לסיים היום את דיוניה, אני חושבת שההערה של אריאל מאוד חשובה, תרשמי אותה לפנייך, עורכת הדין סגן-כהן. תביאו לפנינו במועד כלשהו תקנות בקשר לכלבים מסוכנים בכלל, תתייחסו גם לנושא הזה, ותציעו תיקון אם תמצאו לנכון.

היו"ר שלום שמחון:

	מי בעד תקנה 4?

הצבעה
בעד – פה אחד
נגד – אין
אושר

היו"ר שלום שמחון:

	תודה, אושר. 

מיכל סגן-כהן:

	בתקנה 6(3) צריך גם לכתוב הוראה מפורשת שבעל הרשיון לא קיים הוראות לפי חוק הסדרת הפיקוח על כלבים. אנחנו מציעים להוסיף את זה, מכיוון - - - 

אתי בנדלר:

	אלה הנסיבות בהן הווטרינר העירוני רשאי לבטל.


היו"ר שלום שמחון:

	תודה רבה. מי בעד?
		
הצבעה
בעד – פה אחד
נגד – אין

היו"ר שלום שמחון:

	תודה, אושר. 

מיכל סגן-כהן:

	סעיף 7 אושר גם כן, 8 אושר, 9 אושר. 

אילן ליבוביץ:

	 בסעיף 6(א)(2), מי שיש לו את הרשיון מוגבל בחוק ל-18, השאלה למה לא מאפשרים במצב כזה להעביר את הרשיון.

מיכל סגן-כהן:

	ברגע שהוא מעביר את הכלב הוא צריך רשיון, ואז חלים התנאים של מי שרשאי להחזיק כלב מסוכן, וממילא אם יש לו אח בוגר בן 18 שנה, והוא רוצה לקחת ממנו את הכלב, הוא יכול להגיש בקשה והוא יקבל רשיון. הוא עומד בתנאים לקבלת רשיון.

היו"ר שלום שמחון:

	את סעיף 14 לא אישרנו בפעם הקודמת?

מיכל סגן-כהן:

	לא. "חובת דיווח ומועדי מסירתו. רופא וטרינר עירוני ידווח למרכז הרישום על האירועים המפורטים להלן בטור א', לא יאוחר מהמועדים הרשומים לצדם בטור ב'".

היו"ר שלום שמחון:

	אנחנו מסתכלים על הטבלה.

מיכל סגן-כהן:

	עשינו פה שינוי לבקשת חבר הכנסת רשף חן, זה מה שהוא הצהיר שהנוסח מקובל עליו. בכפוף לזה שהוא מסכים לזה, זה מאושר.

אורלי אלידן:

	יש לי הערה לגבי 14(ד). "רופא מחוזי ימסור למרכז הרישום אודות התנהגות תוקפנית של כלב". אנחנו מציעים להוריד את המונח הזה, המונח הוא עמום ונתון לפרשנויות שונות. הוא גם מטיל נטל בלתי סביר על הרופא המחוזי.




אתי בנדלר:

	זה נדון בישיבה הקודמת והפנינו אותך לחוק, שאלה מלותיו של החוק. אם אני זוכרת נכון, בהצעת החוק דובר על כלב תוקפן והיה ויכוח מאוד גדול. הפשרה שהכתיב מי שהיה אז יושב ראש הוועדה, חבר הכנסת פורז, הוא לא לקרוא לכלב תוקפן אלא לדווח על ההתנהגות. ההתנהגות היא תוקפנית, זה מה שנטען, ויחליט אחר כך בעל הסמכות.

אורלי אלידן:

	בדיוק בגלל זה יש את התקנות, כי התקנות אמורות להיות יותר מדויקות ויותר מפורטות, ולא להשאיר מושגים עמומים שכל אחד יפרש אותם - - - 
	
אתי בנדלר:

	בנושא הזה הייתה כוונת המחוקק להשאיר מונח עמום.

אורלי אלידן:

	המחוקק אמר שבתקנות יקבעו מה הכוונה התנהגות תוקפנית.

מיכל סגן-כהן:

	לא, הוא לא אמר, ואני רוצה להפנות לסעיף 8(ג) בחוק. הסעיף אומר: "הובאה לידיעתו של רופא מחוזי כהגדרתו בפקודת בריאות העם התנהגות תוקפנית של כלב, ידווח למרכז הרישום על העובדות הנוגעות להתנהגות זאת". מה שאנחנו עושים, קובעים את המועדים.

אורלי אלידן:

	אני רק רוצה לציין שהסעיף הזה ישמש שכנים בסכסוכי שכנים. אם נניח הכלב שלי ינהם על חתולים, הוא יתקשר לווטרינר.

היו"ר שלום שמחון:

	קיימנו על זה דיון בישיבה הקודמת. מי בעד תקנה 14?

הצבעה
בעד – פה אחד
נגד – אין
אושר

היו"ר שלום שמחון:

	תודה, אושר. 

לאה ורון:

	סעיף 15 הוא תוספת שעורכת הדין סגן-כהן הציעה בישיבה הקודמת. 

היו"ר שלום שמחון:

	אנחנו מצביעים על סעיף 15.


הצבעה
בעד – פה אחד
נגד – אין
אושר


היו"ר שלום שמחון:

	תודה, אושר. סעיף 16 אושר.

מיכל סגן-כהן:

	סעיף 17, פרטי מידע. היה דיבור עם משרד הפנים.

לאה ורון:

	משרד הפנים ומשרד החקלאות התבקשו לדבר. 

מיכל סגן-כהן:

	אחרי הדיבורים עם משרד הפנים, ובהתייעצות עם משרד המשפטים, אנחנו מציעים את התיקון כלהלן: "פרטי המידע שלהלן יהיו פתוחים לעיון הציבור לפי מספר השבב שבו סומן הכלב או לפי מספר תעודת הזיהוי או מספר הדרכון של בעל הכלב או לפי שם בעל הכלב". זו התוספת של משרד הפנים לעניין זה. ביקשו ממני להוסיף דרכון בעניין אחר, והכנסתי את זה גם כאן. הוספתי מספר דרכון או שם בעל הכלב, לפי הצעת משרד הפנים.

	"(1) פרטים לגבי בעל הכלב – שם וכתובת". במקור היה "מספר תעודת זהות", וזה ירד. "(2) פרטים לגבי הכלב – מין, גזע, שם, היות הכלב כלב מסוכן או היות הכלב כלב נחייה; (3) פרטים לגבי הרשיון לאחזקת הכלב – שם הרשות המקומית שהנפיקה את רשיון הכלב, תוקף הרשיון, תאריך אחרון שבו חוסן הכלב כנגד מחלת הכלבת, שם הרופא הווטרינר שביצע את החיסון". הייתה הצעה של משרד הפנים להוסיף תוספת נוספת, ואנחנו חשבנו שאין מקום להוסיף אותה בשלב זה. 

יהודה זמרת:

	סעיף ההסמכה בחוק קובע שיש לקבוע פרטים לגבי מידע שיהיה פתוח לעיון הציבור, ויש סעיף ספציפי לגבי מי שנפגע כתוצאה מנשיכה או דחיפה של כלב, שהוא רשאי לקבל מידע יותר מוגבר. כולנו יודעים שהוא רוצה לדעת כמה נשיכות כבר היו, איזה אירועים היו, האם זה כלב תוקפן. בהצעה של משרד החקלאות לא קבעו את זה. משרד החקלאות צריכים להגיד איזו פרטים רוצים למסור לציבור במידה ואדם נתקף על ידי כלב, והוא רוצה לקבל את ההיסטוריה של הכלב.

מיכל סגן-כהן:

	אנחנו בשלב זה מבקשים לא להוסיף.

אתי בנדלר:

	כי אנחנו עדיין לא יודעים. כל הקמת המרכז והרישומים של המרכז הם דבר חדשני שאין כמוהו בעולם בכלל. אנחנו צריכים להפעיל את זה ואז נראה. אני לא רוצה לקבוע חובות שלא נוכל לעמוד בהן.

אתי בנדלר:

	אבל מצד שני, זו אחת המטרות העיקריות של המרכז. 




היו"ר שלום שמחון:

	ההצעה שמוצעת כאן היא שתקנה 17 תהיה לשנתיים, כדי לאפשר למשרד החקלאות להגיע הנה עם ההשלמה שמשרד הפנים מבקש. מי בעד?

הצבעה
בעד – פה אחד
נגד – אין
אושר

היו"ר שלום שמחון:

	תודה, התקנה אושרה.

מיכל סגן-כהן:

	פרק ה', סעיף 18. "אורך הרצועה באמצעותה מוחזק כלב מחוץ לחצרים לא יעלה על 5 מטרים ובלבד שאורכה וטיבה יאפשרו למי שמחזיק בכלב לשלוט בו בכל רגע, ולמנוע מהכלב להשתחרר ממנה או מלפגוע באחרים". השופט ברנר הציע לצמצם את זה לשני מטרים. אני מוסרת את דבריו. הוא הסביר מדוע. הוא אומר שעם מטר אי אפשר להתווכח, ולפעמים מדרכה אורכה פחות ממטר. 

אבי גולדברג:

	במצב היום, שלא ניתן לשחרר כלבים מחובת קשירת רצועה, לא יכול להיות שאדם ילך לטייל בפארק או במקום פתוח עם הכלב, ולא יאפשר לכלב מרחק של חמישה מטרים, שזה מרחק מינימלי. רק אורך הכלב יכול להגיע למטר או יותר, אז איפה שהוא זה לא לעניין. אני גם רוצה להזכיר שהשופט ברנר בחיים לא גידל כלב, ודיברתי אתו על כך.

היו"ר שלום שמחון:

	זה לא לעניין.

אתי בנדלר:

	זו הערה אישית. מה הרלוונטיות של זה לעניין? השופט ברנר מעיר הערה מקצועית אז מודיעים מה הביוגרפיה שלו?

היו"ר שלום שמחון:

	סעיף 18 אושר.

מיכל סגן-כהן:

	"19. שילוט. בעליו של כלב שמוחזק בחצר, יציב לכל כניסה לחצר כאמור, שלט שבו כתוב "זהירות כלב"; גודל כל אות בשלט לא יפחת מ-5 סנטימטרים". גם כאן הוצעה תוספת, שיהיה כתוב במקום גלוי ומואר בשעות הלילה, ואני חושבת שהתוספת חשובה.


אתי בנדלר:

	מואר – אני לא יודעת. במקום גלוי זה נכון, שזה לא יהיה מוסווה, זה חשוב מאוד. 

יהודה זמרת:

	אפשר לבקש אותיות זוהרות.

אילן ליבוביץ:
	
	במקום גלוי זה בסדר.

היו"ר שלום שמחון:

	מי בעד התקנה?

הצבעה
בעד – פה אחד
נגד – אין
אושר

היו"ר שלום שמחון:

	תודה, התקנה אושרה. 

מיכל סגן-כהן:

	פרק ז' אושר. בתקנה 26 באגרות, אושרה תקנה (ד), ואנחנו מבקשים למחוק אותה. זה בעצם בסמכות המנהל, ואנחנו מבקשים למחוק אותה.

היו"ר שלום שמחון:

	מישהו רוצה להעיר על זה? בסדר. מי בעד דיון מחודש בתקנה 26?

הצבעה
בעד – פה אחד
נגד – אין
אושר

היו"ר שלום שמחון:

	ההצעה המבוקשת, להוריד את סעיף (ד) מתקנה 26, ולאשר אותה עם (א), (ב), (ג) – מי בעד?

הצבעה
בעד – פה אחד
נגד – אין
אושר

היו"ר שלום שמחון:

	תודה, תקנה 26 אושרה. 


מיכל סגן-כהן:

	תקנה 27. "(א) אלה פטורים מאגרת רשיון לכלב כאמור בתקנה 26(ב): (1) בעליו של כלב נחייה; (2) ארגון למען בעלי חיים כהגדרתו בחוק צער בעלי חיים, שאישר לעניין זה הממונה כהגדרתו בחוק האמור, לאחר התייעצות עם הרופא הווטרינר העירוני." את סעיף (ב) מחקנו, כי ממילא זה לא יתבצע. זו פשוט טעות בהכנת התקנות. 

היו"ר שלום שמחון:

	יש הערות?

יהודה זמרת:

	ארגון למען בעלי חיים, שמחזיק כלב במכלאה שלו פטור בכלל מרשיון, אז ברגע שהוא פטור מרשיון הוא לא צריך לשלם אגרה. אז על מה הפטור בסעיף 27(2), באיזה מקרה?

יעקב סודרי:

	למשל, יש ארגונים שמעבירים את הכלבים למתנדבים. 

בוריס יעקובסון:

	יש היום הנחיית חיסון.

יעקב סודרי:

	100% רשיון, אבל לא אגרה. הבעיה היא האגרה ולא הרשיון. 

אילן ליבוביץ:

	זה לא ארגון בעלי חיים בכל מקרה, כשאתה מעביר את זה למתנדב.

קובי סודרי:

	המתנדב הוא חלק מהארגון.

אילן ליבוביץ:

	צער בעלי חיים, כל אחד מהחברים בעמותה הוא צער בעלי חיים?

קובי סודרי:

	לצורך העניין כן.

אילן ליבוביץ:

	אני גם עורך דין, עוד לא למדתי שכל אורגן הוא כל הארגון.

קובי סודרי:

	יש ארגונים שבנויים ממתנדבים, ובמקום להחזיק את החיה במכלאה של העמותה, כי אין שם מקום, לוקחים את הכלב אליהם הביתה לתקופה קצובה.


אילן ליבוביץ:

	אבל יש פה בעיה, כי הפטור הוא לארגון, לא לבן אדם ספציפי. הבן אדם הספציפי הוא לא הארגון.

קובי סודרי:

	אבל הארגון מחזיק את הכלב בבית של מישהו.

אתי בנדלר:

	(א)(2) נמחק?

היו"ר שלום שמחון:

	מה המשמעות שלו?

מיכל סגן-כהן:

	הפטור יישאר רק לבעליו של כלב נחייה. 

צחי דותן:

	אני מבקש להמשיך את הקו של עורך דין סודרי. יש עמותות שבמודע לא מחזיקות כלביות, אלא עובדות בשיטה של משפחות אומנות, וכל יום שבת עושות ימי אימוץ. יש את זה בהרצליה, עמותה גדולה מאוד?

היו"ר שלום שמחון:

	אז מה אתה מציע?

קובי סודרי:

	רק פטור מאגרה. הסעיף הזה הוא סעיף נכון וחכם. המתנדב הוא חלק מהעמותה. מה ההבדל המיקום הגיאוגרפי?

היו"ר שלום שמחון:

	זה עונה לכם?

קובי סודרי:

	בוודאי.

מיכל סגן-כהן:

	הפרטים זה לא ארגון.

קובי סודרי:

	המתנדב הוא חלק מהארגון.


אתי בנדלר:

	איך אני אדע? אני באה לאדם, הוא יגיד: אני מחזיק את זה כמתנדב.

היו"ר שלום שמחון:

	אני יכול להגיד ארגון למען בעלי חיים או מתנדבים לארגון?

קובי סודרי:

	הסעיף הזה הוא סעיף נכון וחכם בגלל שיטת העבודה של עמותות מסוימות, שאין להן מכלאה. המכלאה שלהן - - - 

היו"ר שלום שמחון:

	אני רוצה ללכת לקראתך, אבל אומרים לי שזה לא נותן תשובה. 

אבי צרפתי:

	ברוב חוקי העזר העירוניים מוקצב זמן מסוים לנושא הזה. זאת אומרת, שבן אדם שהחליט לאמץ כלב, למשל מאיזו עמותה, זכאי להחזיק אותו שבועיים ללא בקשה לרשיון. הוא יכול להחזיק אותו עם חיסון כלבת כמובן, אבל בלי לשלם אגרה ורשיון. זה פרק זמן סביר. אני מכיר מתנדבים אצלי, שלוקחים כלבים לשקם אותם לארבעה וחצי חודשים. איך אדע אם הוא צריך רשיון או לא, אגרה או לא?

היו"ר שלום שמחון:

	אז מה אתה מציע?

אבי צרפתי:

	שיהיה פרק זמן קצוב. 

אתי בנדלר:

	אבל איזו ביקורת תהיה על פרק הזמן הזה?

אבי צרפתי:

	אין ביקורת, משום שאם אחד הפקחים יראה אותו ללא רשיון או ללא אגרה הוא ייכנס.

אתי בנדלר:

	מה זאת אומרת ייכנס? הוא כל פעם ייתן לו אישור חדש, כל שבועיים. 

צחי דותן:

	משרד החקלאות דורש מהארגונים והעמותות, על כל כלב שנכנס אליהם, רישום של תאריך קבלה, הכל רשום והכל מסודר. זה לא שמישהו יוכל להגיד שכלב שייך לארגון זה וזה. הדברים רשומים בארגון, מסודרים, ולכן אם יש עמותות שעובדות בשיטה שהיא טיפה לא מקובלת, בואו נקל עליהן ולא נחמיר.


יהודה זמרת:

	המשמעות המשפטית היא שזה לא נותן מענה.

אורלי אלידן:

	אני שוב רוצה לציין שכל ארגון יודע בדיוק מי המתנדבים שלו.


היו"ר שלום שמחון:

	תודה. מי בעד 27(1), (2)? 

הצבעה
בעד – פה אחד
נגד – אין
אושר


היו"ר שלום שמחון:

	תודה, אושר. סעיף 28.

מיכל סגן-כהן:

	"עדכון. (א) הסכומים הנקובים בתקנה 26 ישתנו ב-1 בינואר של כל שנה (להלן – יום העדכון), לפי שיעור עליית המדד החדש לעומת המדד היסודי. (ב) סכום שהשתנה כאמור בתקנת משנה (א), יעוגל לשקל החדש השלם הקרוב, וסכום של חצי שקל חדש יעוגל כלפי מעלה. (ג) מנהל השירותים הווטרינריים יפרסם ברשומות את סכומי האגרות כפי שהשתנו עקב האמור בתקנות משנה (א) ו-(ב)."

אתי בנדלר:

	אפשר להציע שזה יפורסם גם באתר שלכם באינטרנט?

מיכל סגן-כהן:

	אנחנו בבניית אתר בחלק מהדברים. ממילא כל מה שאנחנו מצליחים אנחנו מעלים מיד על האינטרנט, אבל לא הייתי רוצה להפוך את זה לחובה.

אתי בנדלר:

	הפכנו את זה לחובה אפילו בחוקים לא רק בתקנות, אבל בסדר. רוב האנשים, גם אלה שאין להם מחשב, קל להם יותר להגיע לאתר אינטרנט מאשר לרשומות.

יהודה זמרת:

	כשהוא מקבל את הרשיון אומרים לו מה הסכום. הוא לא צריך לברר את זה בעצמו. 

מיכל סגן-כהן:

	"(ד) בתקנה זו – "המדד החדש" – המדד לחודש אוקטובר האחרון שלפני יום העדכון; "המדד היסודי" – המדד לחודש אוקטובר שלפני יום העדכון הקודם, ולעניין יום השינוי הראשון שלאחר תחילתן של תקנות אלה, המדד לחודש אוקטובר 2004. "מדד" – מדד המחירים לצרכן, שמפרסמת הלשכה המרכזית לסטטיסטיקה".

היו"ר שלום שמחון:

	תודה. מי בעד 28?

הצבעה
בעד – פה אחד
נגד – אין
אושר

היו"ר שלום שמחון:

	תודה, תקנה 28 אושרה. פרק ח'. 

מיכל סגן-כהן:

	"מועד להגשת עתירה. הרואה עצמו נפגע מהחלטת המנהל לפי סעיף 16(א) לחוק, רשאי לעתור לבית משפט לעניינים מינהליים, בתוך עשרה ימים מיום שקיבל הודעה על ההחלטה או מיום שנודע לו עליה, לפי המוקדם".

היו"ר שלום שמחון:

	הערות ל-29? מי בעד תקנה 29?

קובי סודרי:

	יש עדכון של חוק בתי המשפט המנהליים במקביל?

מיכל סגן-כהן:

	החוק עצמו עשה את זה.

היו"ר שלום שמחון:

	אישרנו את סעיף 29. 

מיכל סגן-כהן:

	תקנה 30. "(א) העובר על הוראות תקנה 19 – דינו קנס כאמור בסעיף 61(א)(1) לחוק העונשין. (ב) העובר על הוראות תקנה 20(א) או 25 – דינו מאסר 6 חודשים". תקנה 19 היא תקנת השילוט, ו-20(א) - - - 

אילן ליבוביץ:

	20(א) ו-25 לא רלוונטיים.

מיכל סגן-כהן:

	אז נמחק אותם. (ב) יימחק ויישאר רק (א).


לאה ורון:

	מה אמרנו גובה הקנס לפי סעיף 61(א)(1)?

אתי בנדלר:

	נדמה לי ש-9,600 שקלים. פחות מ-10,000 שקלים.

היו"ר שלום שמחון:

	מי בעד תקנה 30?


הצבעה
בעד – פה אחד
נגד – אין
אושר

היו"ר שלום שמחון:

	תקנה 30 אושרה. 

יהודה זמרת:

	הייתה לנו בעיה עוד בתחילת התקנות. כתוב "בעל הכלב", כל החובות מוטלים על בעל הכלב. לנו אין הגדרה לבעל הכלב, ויש לנו בעיה.

מיכל סגן-כהן:

	בחוק נאמר: "בעליו של כלב, לרבות מי שמחזיק בכלב".

אילן ליבוביץ:

	לא נראה לכם קצת מוגזם על שלט 9,600 שקלים קנס?

קובי סודרי:

	אולי לקבוע את זה כגובה של אגרת שילוט ברשויות המקומיות. 

אילן ליבוביץ:

	עבירת שילוט זה קצת למעלה מ-300 שקלים.

מיכל סגן-כהן:

	זה קנס מרבי. 

היו"ר שלום שמחון:

	חבר הכנסת ליבוביץ צודק. אם יש לשופט קנס של 9,600 שקלים, הוא לא ייתן קנס של 1,000	שקלים. הוא ייתן 7,000, 6,000.


משה חיימוביץ:

	ממה שזכור לי, מכסימום הוא ייתן 500, 600 שקלים.

אילן ליבוביץ:

	זו לא ברירת קנס? זו עבירה שצריך לקחת לבית המשפט או שפקח יכול לתת לך דוח, וזה הקנס.

מיכל סגן-כהן:

	הכוונה היא, שבשלב מתקדם נכניס חלק מהעבירות - - - 

אילן ליבוביץ:

	מחר התקנות האלה נכנסות לתוקף.

מיכל סגן-כהן:

	זה נתון לשיקול דעת של שופט. קנס שלא נקבע לו סכום זה 12,900 שקלים. בתי משפט יש להם קביעות שלהם. 

אתי בנדלר:

	אבל כאן את כן קובעת קנס. יש קנסות יותר נמוכים בחקיקה, לא מחויבים לקבוע דווקא לפי 61(א). אני מציעה שהוועדה תקבע קנס נמוך יותר, ואת תיוועצי עם משרד המשפטים.

מיכל סגן-כהן:

	זאת ההיוועצות אתם.

היו"ר שלום שמחון:

	נחפש משהו שלא יעלה על 3,000 שקלים.

אתי בנדלר:

	ואם יגידו לך שיש פה משהו לא תקין מבחינת דיני עונשין, תחזרי אלינו, עורכת הדין סגן-כהן.

מיכל סגן-כהן:

	"31(א) הוראת שעה. על אף האמור בתקנה 16(א), בתקופה שעד יום - - -" איזה יום אתה קובע?

אתי בנדלר:

	תסבירי על מה מדובר.

מיכל סגן-כהן:

	"בתקופה שעד יום - - - רשאי המנהל לאשר לרופא וטרינר עירוני ולרופא וטרינר מוסמך למסור למרכז הרישום דיווח כאמור בתקנה 14 בכתב". הדיווח היום יהיה באמצעים אלקטרונים. מכיוון שאנחנו יוצאים מתוך הנחה שיכול להיות שצריך זמן התארגנות עד שיהיו האמצעים האלקטרוניים ברשות כולם, אנחנו מאפשרים למנהל לקבוע תקופת מעבר שבה ניתן יהיה למסור את הדיווח בכתב.

אתי בנדלר:

	אני חושב שמי שהכי רלוונטי לעניין הזה זה המרכז לשלטון מקומי שלא נמצא כאן. מה הצפי שלהם לכך שלכל הרופאים הווטרינריים העירוניים יהיו אמצעים. 

אברהם צרפתי:

	אני חושב ששנה זה פרק זמן סביר. זה יאפשר לרוב המחלקות להתארגן על מנת לבצע את העניין. 

היו"ר שלום שמחון:

	שנה יהיה כתוב בסעיף (א)?

אברהם צרפתי:

	כן. זאת אומרת עד ה-31 בדצמבר 2005.

היו"ר שלום שמחון:

	בסדר.

מיכל סגן-כהן:

	"31(ב) בעד מסירת מידע כאמור בתקנת משנה (א) תעביר הרשות המקומית לשירותים הווטרינריים שבמשרד החקלאות	 ופיתחו הכפר אגרה בסך . . . "

משה חיימוביץ:

	חמישה שקלים לכל כלב.

יהודה זמרת:

	אתם בסך הכל מעבירים לכם את הדיווח בפקס. 

בוריס יעקובסון:

	יש מישהו שיקבל את הדוחות 24 שעות ביממה. מדובר בחמישה שקלים קנס. זאת אומר, אם העירייה קונה מחשב ומעבירה את זה בצורה ממחושבת היא לא משלמת את זה. כאן מדובר רק על עירייה שלא רוצה להשקיע. אני צריך להחזיק במרכז קלדנית שתקבל את הפקס, תרשום את הפעולה במרכז- מישהו צריך לשבת ולעשות את זה.

היו"ר שלום שמחון:

	אם מדובר בסכום כזה קטן, עדיף שלא תהיה אגרה בכלל.

בוריס יעקובסון:

	זו לא אגרה, העירייה צריכה לשלם או להעביר במחשב. אם היא מעבירה באי-מייל - - -


היו"ר שלום שמחון:

	מוצע פה חמישה שקלים לכלב. נניח שיש כלב אחד לחודש, יעבירו לך חמישה שקלים?

אתי בנדלר:

	זה לא שמשרד החקלאות מקבל את האגרות והוא מקצה מתוך זה לרשות המקומית, מדובר על כך שהרשות תשלם למשרד כסף בשל כך שהיא טיפלה ידנית.

בוריס יעקובסון:

	נכון, אם יעבירו באי-מייל לא משלמים את זה. זה נותן תמריץ לרשות למחשב. משרד החקלאות צריך להחזיק פקידה בשביל הרשות המקומית, שתכניס את הנתונים על הכלב למחשב.

היו"ר שלום שמחון:

	לפי מה קבעתם שזה חמישה שקלים?

בוריס יעקובסון:

	לפי זמן העבודה. בדקנו את זה.

אילן ליבוביץ:

	זה נשמע אבסורד, למה חמישה שקלים ולא עשרה?

דב אוחובסקי:

	הממשלה היא שמוכרת את התרכיבים לרשויות. המחיר של התרכיב יכול להכיל גם את האגרה הזאת, ובזה נגמר כל העסק.

בוריס יעקובסון:

	לא.

אתי בנדלר:

	יש כאן הסמכה מפורשת, דיברו על זה. החוק, בסעיף 20(ב) קובע שהשר רשאי לגבות תוספת לאגרה כאמור בסעיף קטן (א), המשולמת או סכום מסוים מאגרה כאמור שהרשות המקומית תעביר למשרד החקלאות ופיתוח הכפר למימון פעילות מרכז הרישום. אני לא מביעה עמדתי אם זה ראוי או לא ראוי, אלא רק לעניין של הסמכות.

היו"ר שלום שמחון:

	אם לא נאשר את (ב), מה יקרה? 

אילן ליבוביץ:

	מדובר על שנה, שנתתם להם להסתגל. 

היו"ר שלום שמחון:

	אני רוצה להצביע על 31(א). 

הצבעה
בעד – פה אחד
נגד – אין
אושר


היו"ר שלום שמחון:

	סעיף 31 (א) אושר. סעיף 31(ב), מי בעד?

הצבעה
בעד – פה אחד
נגד – אין
אושר

היו"ר שלום שמחון:
	
	סעיף 31(ב) לא אושר. ההוראה הזאת היא הוראת שעה, היא הוראה לשנה בלבד. אז 5,000 שקלים תספגו בשנה הזאת, עזבו. זה לא לכל החיים.

בוריס יעקובסון:

	אני חושב שזה דבר מאוד חשוב, כי מדובר רק על הרשויות שלא רוצות לרכוש מחשב, ולא רוצות להעביר באי-מייל.

אילן ליבוביץ:

	מה יקרה להם בעוד שנה?

בוריס יעקובסון:

	לא נקלוט אותם.

אילן ליבוביץ:

	אז בכל מקרה יש להם אינסנטיב לעשות את זה עד ה-31 בדצמבר. 

מיכל סגן-כהן:

	סעיף 32 נמחק, מאחר ואנחנו לא נוגעים בנושא של הכלבים המסוכנים.

אתי בנדלר:

	סעיף 32 נמחק.

היו"ר שלום שמחון:

	אנחנו עוברים לעיין בטפסים.

מיכל סגן-כהן:

	בטופס הבקשה נוסיף את ההוראה המתאימה לעניין עיון במרשם.


משה חיימוביץ:

	אני רוצה לחזור לעניין החמישה שקלים, להגיד למה זה מוביל. אני מכיר את העיריות ואת הנפשות הפועלות - - - 

היו"ר שלום שמחון:

	אתה חושב שאקנה מחשב בגלל החמישה שקלים האלה?

משה חיימוביץ:

	אם יש לך 1,000 כלבים, זה 5,000 שקלים. אם ראש הרשות יידע שהוא צריך לחתום על שיק של 5,000 שקלים, אז הוא יעדיף לקנות מחשב.


אורלי אלידן:

	לגבי טופס 4, אנחנו מציעים שבסעיף 2, במקום: "עליך למסור את הכלב בתוך 24 שעות" לשנות את זה: "בתוך 72 שעות", כדי שזה יהיה תואם את סעיף 3, שמאפשר לערור על ההחלטה של ביטול הרשיון. ברגע שמוסרים את הכלב למאורה, הרבה פעמים זה צעד בלתי הפיך, אין שליטה על הכלב, לכלב נגרמת טראומה. לכן, אנחנו מבקשים שזה יהיה תואם לסעיף 3 שמאפשר ערר על לקיחת הכלב. 72 שעות מאפשר לבן אדם למצות את התהליכים של הערעור.

היו"ר שלום שמחון:

	חוץ מזה, יש לכם עוד הערות על הטפסים? טוב. 

מיכל סגן-כהן:

	אני חושבת ש-72 שעות לא מתיישב עם הוראות החוק. החוק התייחס לזה, יש הוראות מפורשות שאומרות שגם ערעור וגם החלטה לא מעכבים - - - 

היו"ר שלום שמחון:

	נגיד ככה, אנחנו מאשרים 72 שעות, ואם החוק לא מתיישב את זה אז נחזור למה שיש. 

אתי בנדלר:

	אבל היא אומרת שזה לא מתיישב עם החוק. זו טענה שמחייבת עיון.

היו"ר שלום שמחון:

	זה בדיוק מה שאמרתי, שאם יסתבר שהחוק לא מתיישב עם זה נחזור ל-24 שעות.

יהודה זמרת:

	יש פה בעיה, הרופא הווטרינר גילה כלב מסוכן, והוא לא רוצה ש-72 שעות הוא יסתובב ברחובות. הוא נותן 24 שעות - - -

אתי בנדלר:

	השאלה היא אם יש הצדקה לעכב מסירת הכלב למאורת רשות במשך 72 שעות, ולא 2 שעות אחרי שרופא וטרינר עירוני מבטל לו את הרשיון. נניח שמדובר בכלב שנשך, וזו הסיבה שדורשים ממנו להעביר אותו למאורת הרשות, האם יש סיבה לעכב את זה ולאפשר לכלב להמשיך להסתובב, ולא למסור אותו, מחשש שתיגרם לכלב טראומה. זה מה שאתם צריכים לשקול.

יהודה זמרת:

	אפשר לתת שיקול דעת לרופא. 

היו"ר שלום שמחון:

	תחליטו: או שזה לא מתיישב עם החוק, זה עניין אחד, או שיש לנו שיקול דעת. אם זה לא מתיישב עם החוק אין לנו שיקול דעת, אבל אם זה מתיישב עם החוק אז זה שיקול הדעת, שיהיו 72 שעות. זה שיקול הדעת שלנו, לא כמו מה שאתם חושבים, מה לעשות. תחליטו מה הנימוק שאתם רוצים לתת פה.



מיכל סגן-כהן:

	המחוקק התייחס במפורש לאותם מקרים, שיש ערר, ויש פנייה. לפי דעתי זה לא מתיישב עם החוק.

אתי בנדלר:

	לא הייתי מרחיקת לכת עד כדי לומר שאם יהיה כתוב כאן 72 שעות זה לא מתיישב עם הוראת החוק. החוק אומנם קובע שאין בהגשת ערר או עתירה לפי חוק זה או בבקשת ערעור כדי לעכב את ביצוא ההחלטה שעליה עוררים, עותרים או מערערים לפי העניין, אלא אם כן הורה המנהל או בית המשפט אחרת.

יהודה זמרת:

	הוא ראה שיהיה מצב מסוים, שלא נחכה 72 שעות. מה שאפשר לעשות זה לתת שיקול דעת לרופא. לא לקבוע כרגע 24 שעות, ולהגיד שהרופא הוטרינר יהיה צריך לקבוע תקופה שבין 24 ל-72 שעות. 

קובי סודרי:

	אני חושב שהוויכוח מיותר, כי החוק בסעיף 17(ב) מאפשר לבעל הכלב להגיש בקשת עיכוב ביצוע, למנהל או לבית המשפט. לכן, התיקון שצריך להתבצע לדעתי הוא בטופס, שאומר: צריך למסור את הכלב תוך 24 שעות או שיש אפשרות להגיש בקשה לעכב את הביצוע אל המנהל או לבית המשפט. כי הטופס אמור לתת לבעל  הכלב את כל המידע. 

אתי בנדלר:

	כתוב את זה בסעיף 3 לטופס עצמו. "הנך רשאי לערור על החלטתי".

אילן ליבוביץ:

	"בתוך חמישה ימים מיום הודעה זו", זה לא 72 שעות. זה לא עיכוב ביצוע, זה לערער על ההחלטה. 

קובי סודרי:

	אני רוצה לתת פרשנות משפטית אובייקטיבית, עד כמה שאני יכול. המידע בטופס הוא מידע חסר. המידע צריך להגיד שצריך למסור את הכלב תוך 24 שעות, אבל – וכאן צריכה לבוא התוספת – יש אפשרות לפנות למנהל השירותים הווטרינריים או לבית המשפט, ולבקש לעכב את מסירת הכלב עד למועד הדיון בערר. זה קורה בכל הליך משפטי.

אורלי אלידן:

	אנחנו בכל זאת מבקשים להשאיר את שיקול הדעת של הווטרינר בין 24 ל-72 שעות, כי להרבה אנשים לוקח זמן להתארגן עד שהם יודעים מה הזכויות שלהם בכלל. אם יש מקרה שהכלב לא מסוכן,  ובאופן מיידי צריך לקחת אותו – להשאיר זמן לשיקול דעת.

אתי בנדלר:

	נוסיף."הנך רשאי לערור על החלטתי, ובכלל זה לבקש עיכוב ביצוע". זה מתאים, זה עונה על דרישתכם?

יהודה זמרת:

	ערר זה על עצם ההחלטה. 

אתי בנדלר:

	בסדר. "כמו כן הנך רשאי לערור על החלטתי, וכן לבקש עיכוב ביצוע". 

קובי סודרי:

	לא. מבחינת המיקום, אל תשימי את זה בסעיף 3, כי תסתכלי על העיניים של האזרח הפשוט. להכניס את זה בין 2 ל-3.

אתי בנדלר:

	לי אין בעיה, תנסחו.

קובי סודרי:

	3 זה זכות הערר, בקשת עיכוב הביצוע היא הליך ביניים. סעיף 2 אומר שחייבים למסור תוך 24 שעות, אחרי זה יבוא סעיף 3 שאומר, שיחד עם זאת רשאים לבקש עיכוב ביצוע מסירת הכלב ממנהל השירותים הווטרינריים או בית המשפט, ואחרי זה יבוא סעיף 4 לגבי ערר תוך חמישה ימים.

זהר דבורקין:

	אני רוצה להעיר לגבי סעיף 2(2). האם הכוונה שבמקום למסור למאורת הרשות העירונית, לווטרינר העירוני, למסור את הכלב לצער בעלי חיים? זה הרי לא הגיוני. אף אחד לא ימסור לנו את הכלבים. אתם פותחים פה פתח לאנרכיה מוחלטת. מה יקרה עם הכלב שיהיה בצער בעלי חיים, שזה כלב שנשך ולא הוסגר, ובוטל לו הרשיון. מי יאכוף את החוק הזה? אתם מעבירים את זה לרשות שאין לה שום סמכות.

אתי בנדלר:

	האם ההוראה של הווטרינר לפי סעיף 2 משאירה לשיקול דעתו של הבעלים של הכלב למי למסור אותו? לכל אחד מאלה או שהרופא הווטרינר צריך להורות לו.

אילן ליבוביץ:

	זה לא הגיוני, כתוב "לאחד מאלה".

אתי בנדלר:

	לפי שיקול דעתו של הבעלים של הכלב?

יהודה זמרת:

	נותן רשיון למישהו אחר להחזיק בכלב, שהבעלים שלו מבחינה קניינית זה מישהו אחר? 

מיכל סגן-כהן:

	אני חושבת שיש פה טעות. הייתי מבקשת להוסיף את זה בסיפא לסעיף 3, ולבקש עיכוב ביצוע. 

אתי בנדלר:

	יש כאן שתי סוגיות. סוגיה אחת נושא של עיכוב ביצוע, וסוגיה שניה שהועלתה עכשיו, שקשורה לסעיף 2, שיש בה שתי בעיות. אחת, פרק הזמן, ודבר שני האם צריכים להורות למי מבין שלוש האפשרויות המפורטות כאן יימסר הכלב, או שזה נשאר לשיקול דעתו של הבעלים של הכלב.

בוריס יעקובסון:

	נשאיר את זה לשיקול דעתו של הרופא העירוני, והוא פותר את הבעיה. אם הוא חושב שאפשר להעביר את הכלב הזה לצער בעלי חיים למסירה הוא יעביר.

צחי דותן:

	מי שמכריז על מתקן מוגן זה מנהל השירותים הווטרינריים של משרד החקלאות. יש נקודות מסוימות בארץ שאין מאורות רשות, ואז יש אפשרות לשירותים הווטרינריים להכריז על מקום מסוים כמתקן מוגן, אם זו עמותה, פינת חי או כל דבר אחר. לכן, אני חושב שצריך להשאיר את זה. יש היום בסך הכל, להערכתי, שני מתקנים מוגנים בארץ. לא כל העמותות הן מתקנים מוגנים. 

מיכל סגן-כהן:
	
	בלהט הוויכוח טעיתי. החוק קובע – לא 72 שעות ולא שום דבר. זאת הוראה שקבועה בחוק ל-24 שעות. חבל שאנשים לא עושים שיעורי בית, ומצליחים לבלבל גם אותי.

היו"ר שלום שמחון:

	מה עם העניין של מתקן מוגן?

קובי סודרי:

	גם את לא עשית שיעורי בית, כי אחרת לא היית מתבלבלת.

מיכל סגן-כהן:

	אני מקבלת את ההערה, ואני אעשה שיעורי בית, ואבקש שתלמד אותי בפעם הבאה שיעור פרטי. 

אתי בנדלר:

	לדעתי, סעיף 2 בטופס חוזר על הוראות מפורשות בחוק, אין כאן שיקול דעת לרופא לקבוע לאן למסור. הבעלים של הכלב יכול למסור לכל אחד מאלה. 

היו"ר שלום שמחון:

	תודה. אנחנו מאשרים את הטפסים.

אורלי אלידן:

	מה לגבי הוספת המשפט שהוא רשאי לבקש את עיכוב מסירת הכלב ממנהל השירותים הווטרינריים.

מיכל סגן-כהן:

	זכאי לבקש עיכוב ביצוע לפי הוראות סעיף – ואנחנו נוסיף את זה.

אתי בנדלר:

	בסעיף נפרד? המשרד מבקש לא בסעיף נפרד. 

קובי סודרי:

	חבל, זה יבלבל את האנשים. 

היו"ר שלום שמחון:

	מה אכפת לכם שיהיה פה סעיף (4)?

מיכל סגן-כהן:

	בטופס 3 נכתבה הערה שלי, זה לא רלוונטי. 

היו"ר שלום שמחון:

	יש הערה לתוספת השניה.

בוריס יעקובסון:

	בתוספת השניה יש שדות, ויש שדות חובה לדיווח. בסעיף 17 הוסיפו שצריך לתת מידע על פי תעודת זהות ועל פי כתובת של הבעלים. אני מבקש לשים שם V, לסמן שזה חובה. 

עדן פוגל:

	מספר השבב צריך להיות במקום 16, 15 ספרות או אותיות – אלפאנומרי. מספר שבב מכסימלי הוא 15 ספרות, אחרת יהיו טעויות.

בוריס יעקובסון:

	לא יהיו טעויות, זה אורך השדה לצורך הדיווח, שלא יהיה בלבול. אם אני רוצה להוסיף עוד סימן זה שדה בתוך התוכנה, כי עושים תוכנה לזה.

עדן פוגל:

	אז למה אתה לא עושה גם במספר תעודת זהות עוד ספרה? בכל העולם נהוג שיש שבב של 15 ספרות.

יהודה זמרת:

	תיקנו שתהיה אפשרות גם לתושבי חוץ להחזיק כלבים, ולכן - - -

לאה ורון:

	אולי נגמור קודם עם המחלוקת לגבי 15 או 16 ספרות.

בוריס יעקובסון:

	נשאיר את זה על 16.

עדן פוגל:

	יש שבבים מזויפים, והם בעלי 16 ספרות. השבבים התקניים, שאושרו לשימוש בארץ, הם בעלי 15 ספרות. ברגע שיהיו 16 ספרות זה יהיה פתח לזיופים. זה לא מה שאני אומר, זה מה שהסתדרות הרופאים הווטרינריים העולמית אומרת.

היו"ר שלום שמחון:

	צריך להקשיב לטענה שלו, יש לו גם הסבר. 

אילן ליבוביץ:

	ברגע שיש מקום ל-16 ספרות, אפשר להכניס גם את המזויף בטעות. כשיש רק 15 מקומות אי אפשר להכניס את המזויף.

מיכל סגן-כהן:

	אני לא מבינה את הוויכוח, כי הרי ממילא את השבבים מאשר המנהל.

היו"ר שלום שמחון:

	כמה ספרות יש במספר תעודת הזהות שלך? תשע, נכון? אם בוריס היה מבקש 10 ספרות, מה היית אומרת לו?

מיכל סגן-כהן:

	הוא אומר שהוא משאיר מקום לעתיד.

היו"ר שלום שמחון:

	אבל שמעת את הטענה, אם יהיה עוד מקום אחד זה יאפשר להכניס שבב מזויף. נאשר 15.

יהודה זמרת:

	בשדה של תעודת זהות, צריך לכתוב גם דרכון.

אתי בנדלר:

	תעודת זהות קו נטוי דרכון, באותה שורה? 


יהודה זמרת:

	כן, אבל לא יודע כמה ספרות יופיעו בשדה.

בוריס יעקובסון:

	בדרכון זה גם עם אותיות, זה צריך להיות אלפא-נומרי, אין עם זה בעיה. מכסימום מקומות, בכל העולם, זה 20. 

אבי צרפתי:

	15 תווים לאורך השדה של סוג הגזע לא מכסה את כל הגזעים. צריך לפחות 25 תווים.

בוריס יעקובסון:

	בסדר, אין בעיה.

אתי בנדלר:

	תוקן ל-25 תווים.

היו"ר שלום שמחון:

	אני לא מבין, זה בסך הכל טופס שיש עליו כל כך הרבה נתונים, הוועדה צריכה לבזבז עליו כל כך הרבה זמן, אותו גם אי אפשר לתאם? את כל עבודת ההכנה, שהייתה צריכה להיות במקום אחר, אתם עושים בוועדה. זה נראה לי לא לעניין. אני קצר רוח כי אני רוצה להספיק, כדי שזה יהיה בפנים.

מישל בלאיש:

	שינו את סעיף 17, הוסיפו שם את הדברים, לכן אנחנו מבקשים להוסיף גם טלפון של הבעלים.

יהודה זמרת:

	יש בעיה. לא לכל האנשים יש טלפונים רגילים היום, לחלק יש רק ניידים. זה שדה חובה, אם לא ממלאים אותו אי אפשר לקבל את הבקשה.

אתי בנדלר:

	אז אין חובה.

אריאל כהאן:

	אדם שעבר עבירה צריך להצהיר עליה במשך שבע שנים אחרי. אני חושב שההוראה הזאת היא בחוסר סמכות, כי סעיף 19 בחוק המרשם הפלילי קובע שמידע על הרשעה שהתיישנה לא יובא בחשבון בין שיקוליו של מי שהיה זכאי לקבלו. הסעיף גם קובע שאדם שנשאל על עברו הפלילי, לא ישיב על עבירה שהתיישנה. כיוון שעבירות מתיישנות החל משלוש שנים – אם מדובר בקטין שעבר את העבירה, וזה תלוי גם בעונש – אתה לא יכול לשאול אחרי שבע שנים. אני מציע לא לכתוב שנים. ברוב החיקוקים, לדעתי, שפוסלים אדם מכהונה לא כתוב שנים בכלל. 

היו"ר שלום שמחון:

	אנחנו מקבלים את ההערה, ונשלב אותה. אנחנו מאשרים את תקנות להסדרת הפיקוח על כלבים, התשס"ה-2004, ועוברים לתקנות הבאות. 

משה חיימוביץ:

	אני רוצה לחזור לאגרה של החמישה שקלים. לצורך זה אני צריך לקחת בחורה.

היו"ר שלום שמחון:

	נחשוב על זה, אחרי שנסיים את כל התקנות.

אתי בנדלר:

	אני מבקשת תיקון תקנה 4 בעניין העבר הפלילי, בהתאם להערת משרד המשפטים.



מיכל סגן-כהן:

	התקבל. אני מורידה את המילים: "במהלך שבע שנים".

אתי בנדלר:

	ההנחיה של הוועדה היא, שבשדות שאינם שדות חובה יוסיפו הערות, שלא צריך להצהיר מעבר לשנים שעליהן צריכים להצהיר לפי החוק.  





























2. תקנות הכלבת (חיסון), התשס"ה-2004


היו"ר שלום שמחון:

	תודה. אנחנו עוברים לתקנות הכלבת (חיסון), התשס"ה-2004.  "חוק להסדרת הפיקוח על כלבים, התשס"ג-2002, ייכנס לתוקף ביום 1.11.2004.  החוק קובע, בין היתר, כי "יוקם במשרד החקלאות ופיתוח הכפר מרכז רישום ארצי, לרישום כלבים, פרטי בעליהם והרשיונות שניתנו". לאחרונה הגשתי לאישור ועדת הכלכלה של הכנסת התקנות שברצוני להתקין לפי חוק ההסדרה. חיסון כנגד מחלת הכלבת מוסדר היום לפי פקודת הכלבת 1934 בתקנות הכלבת (רישוי וחיסון), התשל"ד-1974. לאור הקמת המרכז, הפעלת הסדרי דיווח לפי חוק ההסדרה והזמן שחלף מאז התקנת התקנות בשנת 1974 בדעתי להתקין את התקנות שבנדון שעותקן מצורף".

	בדעת שר החקלאות להתקין את התקנות שמיד נדון עליהן. "אבקש את אישור הוועדה". ואנחנו עוברים להקראת תקנות הכלבת.

מיכל סגן-כהן:

	הגדרות. "בתקנות אלה – "המנהל" – מנהל השירותים הווטרינריים במשרד החקלאות ופיתוח הכפר; ". אני עוברת לסעיף 2. "ייחוד החיסון. לא יבצע אדם, זולת מחסן, חיסון כנגד מחלת הכלבת".

היו"ר שלום שמחון:

	יש הערות לסעיף 2? מי בעד? אישרנו את סעיף 2. 

מיכל סגן-כהן:

	לגבי חובת חיסון, יש לנו טעות בתקנות. אין הוראה קטגורית שאומרת: לא יחזיק אדם כלב, שגילו עולה על שלושה חודשים אלא אם כן הוא חוסן לפי תקנות אלה. את ההוראה הזאת אנחנו צריכים להוסיף. "חובת החיסון". סעיף 3(א) יהיה: "לא יחזיק אדם כלב, שגילו עולה על שלושה חודשים, אלא אם כן הוא חוסן לפי תקנות אלה."

אתי בנדלר:

	זה במקום תקנת משנה (א) המוצעת?

מיכל סגן-כהן:

	תקנת משנה (א) המוצעת באה כדי להאיר את עיניהם של בתי המשפט, שלא מספיק שיש חיסון, אלא החיסון מתלווה לרשיון, שבעצם צריך גם את הרשיון. היום אני לא בטוחה שאנחנו צריכים את התקנה הזאת, כי בתי המשפט - - -

לאה ורון:

	אז שואלת היועצת המשפטית, הנוסח שהקראת הוא במקום הנוסח שכתוב ב-3(א)?

מיכל סגן-כהן:

	כן. 

היו"ר שלום שמחון:

	זאת אומרת שיש 3, וזה מה שהקראת כרגע. יש הערות? מי בעד 3 בנוסח החדש, כפי שהוקרא על ידי משרד החקלאות?

הצבעה
בעד – פה אחד
נגד – אין
אושר


היו"ר שלום שמחון:

	תודה, אושר. 

מיכל סגן-כהן:

	סליחה, יש גם תקנת משנה (ב) לתקנה 3. רצית לעשות פטור לגבי חובת חיסון לכלבים במאורות. "(ב) תקנת משנה (א) לא תחול לגבי כלבים שמוחזקים במאורת בידוד". 

היו"ר שלום שמחון:

	תודה, אנחנו מאשרים את תקנה 3 בנוסח החדש.

מיכל סגן-כהן:

	"4. (א) רופא וטרינר, שמבקש הרשאה לבצע את החיסון (להלן – ההרשאה), יגיש למנהל בקשה בכתב לפי הטופס שבתוספת. (ב) מנהל ייתן הרשאה לרופא וטרינר אם ברשות המבקש קורא שבבים ואמצעים ממוחשבים למסירת הדיווח; ואולם רשאי המנהל להתנות את ההרשאה בתנאים או לסרב לתתה אם התקיים במבקש האמור בתקנה 5(2) ו-(3)".

היו"ר שלום שמחון:

	יש הערות? בבקשה.

עדן פוגל:

	שאלתי כרופא וטרינר, מדוע אני אמור לבקש הרשאה לחסן כנגד כלבת? יש לי רשיון רופא וטרינר, אני יכול לעשות כל פעולה וטרינרית בכל רחבי ישראל, כולל חיסונים. מדוע אני צריך דווקא לבקש הרשאה מיוחדת לחיסון כלבת?

מיכל סגן-כהן:

	כי כך נקבע בחוק. 

יהודה זמרת:

	זה לפי פקודת העם.

עדן פוגל:

	נכון, מ-1929. יש גם עניין של חופש העיסוק. בחוק הרופאים הווטרינריים נאמר שמותר לכל אזרח לעשות כל פעולה וטרינרית בכלב שלו. הוא יכול גם לחסן את הכלב שלו.

מיכל סגן-כהן:

	פקודת הכלבת קובעת בסעיף 16(ג): "חיסון בהתאם לאמור בתקנות בסעיף קטן (א) יבוצע בידי רופא וטרינר ממשלתי או רופא וטרינר עירוני". קטגורית, רק בידי שני אלה. "שר החקלאות רשאי בתקנות להסדיר הרשאת רופאים וטרינריים אחרים לבצע את החיסון, אם ראה צורך בכך". אנחנו מקלים.

עדן פוגל:

	מדוע לא יורשה לרופאים פרטיים לחסן נגד כלבת בלי כל הנושא הזה של מחסן מורשה, הטפסים וכולי?

מיכל סגן-כהן:

	אני מבקשת, את ההסדרים שמשרד החקלאות נוטל על עצמו כדי להילחם במחלת הכלבת להותיר למשרד החקלאות, ולא לרופאים וטרינריים פרטיים. 

היו"ר שלום שמחון:

	אנחנו מאשרים את תקנה 4.

מיכל סגן-כהן:

	5."ביטול הרשאה. רשאי המנהל לאחר שנתן למחסן מורשה  - - - "

לאה ורון:

	ההערה שלך הוספה לסעיף 25, לפי בקשתו של מר צרפתי.

מיכל סגן-כהן:

	"רשאי המנהל, לאחר שנתן למחסן מורשה הזדמנות לטעון טענותיו בפניו, לבטל את הרשאתו בהתקיים אחד מאלה: (1) חדלו להתקיים התנאים הקבועים בתקנה 4; (2) המחסן המורשה הפר הוראות לפי חוק ההסדרה; (3) המחסן המורשה הורשע בעבירה שלדעת המנהל מפאת חומרתה, מהותה ונסיבותיה אין הוא  ראוי לשמש כמחסן מורשה".

היו"ר שלום שמחון:

	תודה. הערות לסעיף 5? אין. סעיף 5 אושר.

מיכל סגן-כהן:

	"6. חיסון. (א) מחסן לא יחסן בעל חיים אלא אם כן הוא ביצע את כל הפעולות האלה: (1) בדק את בעל החיים ומצא שהוא חופשי מסימני מחלה העלולה לפגוע ביעילות החיסון; (2) קיבל מבעליו מידע על כל טיפול רפואי שניתן לבעל החיים, בתקופה של ארבעה עשר ימים לפני יום החיסון, ומצא שאין בטיפול כדי לפגוע ביעילות החיסון. (3) היה בעל החיים כלב – בדק ומצא שהכלב מסומן לפי חוק ההסדרה בסימון שפרטיו, שהוא אימת בקורא השבבים, רשומים ברשיון; לא היה הכלב מסומן, יסמנו לפי תקנות ההסדרה. (4) היה בעל החיים כלב או חתול, קיבל מידי בעליו הצהרה בחתימת ידו כי לפי מיטב ידיעתו הכלב או החתול לא נשך בתקופה של עשרה ימים לפחות לפני מועד החיסון.

	(ב) המחסן לא ישלב חיסון נגד כלבת עם טיפול רפואי העלול לפגוע ביעילות החיסון. (ג) המחסן יאשר ברשיון, בחתימה ידו, את ביצוע החיסון ומועדו. (ד) היה בעל החיים כלב – יוודא המחסן את פרטי הרישום במרכז הרישום. מצא שאין רישום במרכז – ידווח לרופא הווטרינר העירוני, בהתאם לתקנות ההסדרה.

	(ה) נודע למחסן מורשה על אירוע כלבת באזור, לא יבצע חיסונים בבעלי חיים ששהו בו אלא באישורו של הרופא הווטרינר המחוזי ובהתאם להוראותיו; לעניין תקנת משנה זו, "אזור" – תחום שהיקפו וגבולותיו נקבעו בידי הרופא הווטרינר המחוזי בהתייעצות עם הוטרינר העירוני הנוגע לעניין".

היו"ר שלום שמחון:

	תודה. יש הערות?

יהודה זמרת:

	כתוב שם הוראה שהמחסן צריך לאשר בכתב ידו על הרשיון. הרשיון מונפק רק אחרי שהוא מחסן, הוא לא מונפק על ידו.

מיכל סגן-כהן:

	יש טופס רשיון, ועל הטופס חותמים.

יהודה זמרת:

	אז תרשמו טופס הרשיון כדי שיהיה ברור. הוא מעביר הוראה ישירה למרכז הרישום, הרופא הווטרינר העירוני רואה את זה, וזה מבחינתו מהווה את האינדיקציה. למה צריך חתימת ידו?

אתי בנדלר:

	אני זוכרת שהאנלוגיה שהייתה בזמנו היא שכמו שעושים טסט לרכב, שולחים את הטופס לבעלי הרכב, הוא משלם ואז הוא בא למכון בדיקה, אם הוא עובר את הבדיקה אז על גבי הטופס הזה מאשרים. זה בדיוק אותו דבר.

יהודה זמרת:

	האבחנה בין המונח טופס רשיון ובין רשיון  - צריך להגדיר אותו, שהכוונה היא רק לטופס.

מיכל סגן-כהן:

	הוספתי את המילה "טופס רשיון".

דב אוחובסקי:

	אם התמונה היא כמו שאת מציגה אותה, אז המצב צריך להיות כזה שבאים אל הרופא עם אגרה משולמת.

אתי בנדלר:

	זה מה שהיה עכשיו, זו הכוונה.

יהודה זמרת:

	אנחנו מדברים בכלב הראשון.  הוא מגיש בקשה, מאשרים לו אותה, צריך להנפיק לו טופס שהוא צריך לחתום עליו, לכאורה כתוב: " לא יונפק רשיון אלא לאחר - - - "

אתי בנדלר:

	מנפיקים לו טופס, ועד שהוא לא משלם והוא לא חתום על ידי המחסן, זה לא נחשב רשיון.

יהודה זמרת:

	בתקנות שאישרנו עכשיו זה לא הוסדר ככה, אני חושב.

אתי בנדלר:

	אני מקווה שכן.

היו"ר שלום שמחון:

	את מוסיפה "טופס הרשיון", תודה רבה. מי בעד תקנה 6?

הצבעה
בעד – פה אחד
נגד – אין
אושר

היו"ר שלום שמחון:

	תודה, תקנה 6 אושרה.

מיכל סגן-כהן:

	"7. הנפקת תרכיבי חיסון. תרכיבים כנגד מחלת הכלבת ינופקו למחסן מורשה באמצעות הרופא הוטרינר העירוני של הרשות המקומית, שבתחום שיפוטה נמצאת מרפאת המחסן המורשה".

עדן פוגל:

	כבודו, ישנה סיטואציה במדינת ישראל, שרופאים וטרינריים רשותיים מהווים תחרות כלכלית לרופאים הווטרינריים הפרטיים. לדוגמה, יושב כאן דוקטור צרפתי, שיש לו מרפאה פרטית אחרי שעות העבודה, בפתח תקווה. ישנם עשרות רבות של מקרים, שאנחנו פונים לשירותים הווטרינריים בשלם, שהרופאים הרשותיים מנצלים את נושא הנפקת התרכיב כדי להתעמר ברופא הווטרינר הפרטי, בגלל מטרותיהם הם. העלינו את זה, זה נדון גם בפני בית המשפט העליון, כבוד השופט חישין התבטא גם בנושא. קיבלתנו מספר הבטחות שברגע שיהיה מרכז מידע, נושא ניפוק התרכיבים - - - 

היו"ר שלום שמחון:

	אז מה אתה מציע?

עדן פוגל:

	שניפוק התרכיבים יהיה במקום שהמנהל קבע או בלשכות הווטרינריות המחוזיות או על ידי ספקים או במקום אחד עבור כל הווטרינרים. הבטחות כאלה ניתנו לנו על ידי השירותים הווטרינריים.

זהר דבורקין:

	אי אפשר, בגלל שיש באיזשהו מקום איזה וטרינר עירוני, שאולי לכאורה מנצל איזושהי - - - 

עדן פוגל:

	עשרות מקרים, אדוני.

זהר דבורקין:

	אי אפשר להכליל, אם יש מישהו שעובר על החוק אז אנא למצות אתו את הדין. רוב הרופאים הרשותיים הם צודקים, הוגנים ועובדים על פי החוק. אני מוחה.

אבי צרפתי:

	אני חושב שמה שדוקטור פוגל אמר זו משאלתו, מין אובייקט שהם קבעו בנושא של הגדרה של מכינה סוציאלית. יש חוק מאוד ברור, שהשירותים הווטרינריים אוכפים אותו, לגבי הנושא של ניגוד אינטרסים בין עבודתם של רופאים ברשויות לבין היותם רופאים פרטיים. רופאים שעומדים בקריטריונים האלה מקבלים היתרים ואת ההסמכות המתאימות. 

היו"ר שלום שמחון:

	הוא אומר ככה, אתה בבוקר רופא ממשלתי, ואחרי הצהרים יש לך קליניקה פרטית. אתה – לא אתה באופן אישי כמובן, אני רק נותן דוגמה – מנצל את היתרונות שיש לך בבוקר לפעולה שלך אחרי הצהרים.

אבי צרפתי:

	אני לא יכול לנצל את היתרונות שלי, מפני שאסור לי לעבוד בתחום הרשות שבה אני עובד כרופא ממשלתי או רופא עירוני. לא רק זה, כל דבר מהסוג הזה נקבע ונמדד על ידי מנהל השירותים הווטרינריים, לבדוק אם יש איזשהו ניגוד אינטרסים בין המקומות. 

אתי בנדלר:

	אני רוצה לשמוע התייחסות לגופו של עניין, האם יש מניעה לכך שתרכיבים יסופקו גם באיזשהו מקום מרכזי נוסף לרופאים העירוניים. 

מיכל סגן-כהן:

	לפי מה שהבנתי, השירותים הווטרינריים אינם בנויים להיות ספק של תרכיבים, ובהיעדר יכולת של השירותים הווטרינריים אין דרך אחרת לעשות את זה.

אתי בנדלר:

	אין שום דרך אחרת להנפיק את זה במקום מרכזי?

משה חיימוביץ:

	אסביר למה זה חשוב שיהיה דרך רופא וטרינר רשותי. רופא וטרינר רשותי הוא אותו איש שמבצע את כל הנושא בקשר למלחמה כוללת נגד מחלת הכלבת. לא מדובר רק בחיסון, מדובר גם בכלבים המשוטטים, וגם בכלבים בזמן אירוע כלבת. כל הנושא שהעלה דוקטור פוגל, התלוננו ולא נמצא אף אחד בחמש השנים האחרונות שלא טופל. אותו רופא, שפעל בניגוד למה שהורה מנהל השירותים הווטרינריים, כבר טופל. אם היה רופא וטרינר שלא סיפק, ניתנה הוראה לספק בעקיפין דרך מצב אחר.

	דבר שני, מה שנאמר פה על ידי הרופאים הרשותיים, רופא וטרינר רשותי לא יקבל אישור להיות מחסן מורשה בתוך תחום עירו.

עדן פוגל:

	מדוע אני, בתור וטרינר לסוסים או חתולים, יכול לקחת את התרכיבים האלה מהלשכות הוטרינריות הפזורות על פני הארץ, ולא תרכיבים לכלבים? מדוע לבקר אני יכול ללכת ללשכה הווטרינרית ולבקש תרכיבים עבור צאן ובקר, ולא לכלבים? מה ההיגיון פה? ההיגיון פה הוא המשך ההתעמרות. יש לנו חוות דעת משפטית, ממשרד עורך דין מאוד חשוב, ואני חוזר ואומר את מה שאמר כבוד השופט העליון חישין - והאנשים האלה שמעו, כשפניתי אליהם בבג"ץ לפני מספר חודשים.

דב אוחובסקי:

	מי שמנפיק את התרכיב זה לא הרופא הווטרינר העירוני, ובשירותים הווטרינריים זה לא הרופא הווטרינר הממשלתי, זו הפקידה שלו. בא הווטרינר, אומר לה שהוא צריך תרכיבים, הוא משלם ומקבל את התרכיבים. ברשות העירונית לפעמים - מתוך סיבות שאני לא רוצה להגיד אותן -  קורה שאומרים: היום אין לי, תבוא בשבוע הבא. מטרטרים את הווטרינר הלוך וחזור. אומרים שעוד לא קיבלו מהרופא הממשלתי, כי גם הוא לוקח את זה מהרופא הממשלתי. אני לא רואה שום סיבה שאי אפשר יהיה לקנות את התרכיב בלשכה הווטרינרית הממשלתית, זה לא מוסיף עליהם עבודה, זה לא מוסיף מעמסה, ותמיד יש מי שייתן את התרכיב בשעות העבודה.

משה חיימוביץ:

	אני חוזר, אספקת תרכיבים היא גם אמצעי בקרה אחרי כל חיסון וחיסון. הבקרה היא בדיוק כמו חיסון, זה אותו משקל. אהיה בבקרה, אדע על כל כלב וכלב - זה רק באמצעות רופא וטרינר רשותי.

היו"ר שלום שמחון:

	אתם לא ממש משכנעים.

אתי בנדלר:

	וטרינר רשותי זה לא רק עירוני, מדוע לא מאפשרים לרופא וטרינר מחוזי גם להנפיק תרכיבים?

משה חיימוביץ:

	יש מקרים שבהם לרשות אין כסף ולא יכולה לקנות, באותו יוצא מן הכלל מקבל מנהל השירותים הווטרינריים החלטה, ואומר שיקבלו ישירות. 

אתי בנדלר:

	אבל אתה אפילו לא מאפשר לו לפי התקנות להנפיק את זה על ידי הרופא הווטרינר המחוזי.

משה חיימוביץ:

	מתי שיש בעיה, אני מתערב באותה מחלוקת.

מיכל סגן-כהן:

	לא מצאתי את העתירה שהשופט חישין קבע שצריך לספק על ידי השירותים הווטרינריים תרכיבי חיסון. לעומת זאת, ישנה בידיי החלטה של בית המשפט העליון, שנוגעת לעניין קבלת תרכיבי החיסון. מדובר בהחלטה של השופט בכור, בבג"ץ 409/78 - - -


עדן פוגל:

	באיזו שנה זה היה?

מיכל סגן-כהן:

	שנת 78'.

עדן פוגל:

	אני יושב גם בוועדת כלבת, אני מלווה את התקנות האלה - - - 

היו"ר שלום שמחון:

	איפה מה שהשופט חישין אמר?

עדן פוגל:

	חישין לא נתן את זה כתוב, הוא אמר את זה בעל פה. הוא אמר שכל וטרינר שמתעמר - - - 

היו"ר שלום שמחון:

	עד עכשיו אמרתם שיש משהו כתוב. בדרך כלל בבית משפט אם השופט מחייך אתה בטוח שאתה מנצח, ובישיבה הבאה מסתבר לך  - - - 

מיכל סגן-כהן:

	"בחלק אחר של העתירה קובלים העותרים על קשיים בקבלת תרכיב חיסון מהרשות המקומית. . . נראה לי שיש יסוד לסברה שיש כאן ניסיון של התנצחות במטרה לא להיכנע להסדרים שלא מצאו חן בעיניו. נראה שאספקות מנות התרכיב הוכן עם דיווח על מה שנעשה עם המנות שסופקו לפני כן לאותו - - - "

עדן פוגל:

	מאז אותה החלטה משנת 78' ישבתי גם עם דוקטור חיימוביץ בכמה וכמה ועדות, והובטח לנו במפורש גם על ידי דוקטור שמשוני, וגם על ידי דוקטור עודד ניר, שברגע שיהיה מרכז מידע, ותהיה אפשרות לוודא בצורה אוטומטית את הנושא של הדיווח, חסל סדר הנפקת התרכיבים, וחסל סדר ניגודי אינטרסים, וזה מה שאני מבקש, כבודו.  

היו"ר שלום שמחון:

	אדוני הדוקטור, מה אתה אומר?

משה חיימוביץ:

	אני עומד באיתני, שזה יהיה דרך רופא וטרינר רשותי. 

אתי בנדלר:

	עירוני בלבד?

משה חיימוביץ:

	עירוני, מועצתי.

אתי בנדלר:

	מה עם מחוזי?

מיכל סגן-כהן:

	מחוזי קשור למשרד החקלאות, עירוני זה של הרשויות המקומיות. עירוני קבוע בפקודת הכלבת. אומרים עכשיו לדוקטור חיימוביץ לפתוח נקודת הנפקה או בלשכות שלו או בשירותים הווטרינריים.

אתי בנדלר:

	למה לא?

מיכל סגן-כהן:

	הוא אומר שהוא לא יכול.

דב אוחובסקי:

	לסוסים יש, לבקר וצאן יש, לחתולים יש רופא ממשלתי.

משה חיימוביץ:

	סוסים זה באחריות של השירותים הווטרינריים.

אתי בנדלר:

	רק כלבים זה באחריות של  ה - - - ? אני בכל זאת מוטרדת מהעניין, וחס וחלילה אינני שותפה לחלוטין לאיזה שהן הכרזות כאילו הסמכויות מנוצלות לרעה. אבל יש כאן איזשהו מונופולין של רופא מסוים בתחום רשות מקומית לאספקת תרכיבי חיסון. הרופא הזה יכול שהוא חולה, יכול שהוא לא קיבל אספקה במועד, וכל מיני סיבות אחרות, שלא תלויות ברצונו הרע. הוא לא יכול לספק לווטרינרים שבתחום הרשות המקומית את התרכיבים, בלא שיש כאן איזו שהיא אפשרות לפנות לגורם אחר על מנת לקבל את התרכיבים. השאלה היא, האם זה ראוי?

היו"ר שלום שמחון:

	אפילו תרופות נותנים עוד מעט בסופר.

      דב אוחובסקי:

	בכל מדינה מתוקנת בכל מקום אני יכול לקנות תרכיב כלבת.

עדן פוגל:

	לפני חודשיים פניתי דוקטור חיימוביץ על וטרינר רשותי, דוקטור עמיאל, שיש לו מרפאה בכפר ורדים. בכפר ורדים אומר הרופא הרשותי: לא תשלם לי אגרה על הטיפול – אין דבר כזה בחוק – לא תקבל תרכיבי כלבת.

מיכל סגן-כהן:

	יש היום תקנות כלבת קיימות - - - 

לאה ורון:

	אתם מבינים מה הרוח של הוועדה, תציעו אתם איפה עוד אפשר יהיה לקבל תרכיבים.

היו"ר שלום שמחון:

	נניח שהיו אומרים שאפשר לקבל כדור אקמול רק בבית מרקחת של קופת חולים - - - 

מיכל סגן-כהן:
	
	יש תקנות כלבת קיימות. חשבנו שהגיע הזמן לפתוח את החיסון לכל הרופאים, על כן מבקשים היום ממנהל השירותים הווטרינריים שייתן לכם תשובה על דבר שהוא לא ערוך לו. אין לנו כרגע הצעה.

היו"ר שלום שמחון:

	נאשר את תקנה 7 לתקופת מעבר של שנה. בשנה הקרובה - - - 

מיכל סגן-כהן:

	אני לא בטוחה ששר החקלאות יהיה מוכן לחתום על תקנות כאלה אם אין לו הסדר חלופי. 

היו"ר שלום שמחון:

	אני נותן לו שנה. 

מיכל סגן-כהן:

	מה שיקרה, שתקנות הכלבת במתכונתן היום בינתיים ימשיכו עד שנמצא הסדר.

היו"ר שלום שמחון:

	נאשר את תקנה 7 לשנה אחת בלבד. בעוד שנה אתם צריכים לבוא הנה או לנסות להאריך את התקנה או לבוא עם הסדר חדש.

מיכל סגן-כהן:

	נניח שבעוד שנה באתי ואין לי פתרון אחר, מה אז?

אתי בנדלר:

	לא תהיה תקנה, אלא אם כן תבואי לוועדה ותשכנעי את הוועדה שאכן אין שום פתרון אחר.

מיכל סגן-כהן:

	אז יהיה לו רשיון לחסן כלבים, אבל לא יהיו לו תרכיבים. פה אני מטילה עליו חובה, אני קובעת איך הוא יקבל. שם לא יהיה פתרון, יהיו תקנות אבל לא יהיו תרכיבים.

עדן פוגל:

	זה איום?

מיכל סגן-כהן:
	
	לא, אני שואלת.


עדן פוגל:

	אני נורא מצטער, זה איום. 

אתי בנדלר:

	סליחה, אתם לא יכולים לאיים.

משה חיימוביץ:

	אני מוכן להוסיף שם שבמקרים שבהם רופא וטרינר רשותי הוכח כך וכך - - - 

אתי בנדלר:

	לא, לא.

היו"ר שלום שמחון:

	אני נותן לכם לשנה.

משה חיימוביץ:

	אז 24 חודשים הרצה של כל העניין מחדש, ואחרי שנתיים נדבר.

לאה ורון:

	במשך 12 חודשים אי אפשר למצוא הסדר מי עוד יספק את התרכיב?

היו"ר שלום שמחון:

	אני מצביע על תקנה 7. תקנה 7 היא לשנה, בעוד שנה משרד החקלאות יידרש לעשות שינוי. אם אתם לא מצליחים, תבואו בעוד שנה. את תקנה 7 אישרנו בנוסח המוצע. 

אתי בנדלר:

	ובלבד שהתוקף יהיה לשנה.

מיכל סגן-כהן:

	"8. הודעה ודיווח. מחסן ידווח על כל חיסון וסימון שביצע, תוך שבעה ימים ממועד ביצועו לרופא הווטרינר העירוני של הרשות המקומית, שבתחומה מתגורר בעל הכלב; הדיווח ייעשה בהתאם להוראות תקנות חוק ההסדרה".

היו"ר שלום שמחון:

	תודה, אין הערות לתקנה 8, אנחנו מאשרים. 

מיכל סגן-כהן:

	"9. ביטול. תקנות הכלבת (רישוי וחיסון), התשל"ד-1976, למעט" – פה אני עושה תיקון – "תקנה 5(ב) ו-6 בטלות". כשהכנו את התקנות עדיין לא היו סכומים מאושרים לרשיון, היום יש סכומים מאושרים לרשיון. עדיין לא נגמר הטיפול באגרת החיסון. תקנה 5(ב) קובעת אגרת חיסון של המחזיק, ותקנה 6 - - - 

אתי בנדלר:

	אז למעט תקנה 5(ב) ו-6.

מיכל סגן-כהן:

	"10. תחילה. תחילתן של תקנות אלה ביום תחילתן של תקנות ההסדרה". זה מיד.

עדן פוגל:

	יש משהו לגבי הדיווח, במקום שיש דיווח תוך שבוע ימים זה יהיה דיווח תוך חודש ימים, בסוף החודש.

אתי בנדלר:

	למה צריך, אם אתם עושים את זה און-ליין?

היו"ר שלום שמחון:

	אישרנו את תקנות 9 ו-10. רצית להגיד משהו, גברתי?

אבלין פנצר:

	מבחינת תחולה על מערכת הביטחון, יש פה שני סעיפים, מבחינת הרשאה לחסן בכלביות צה"ל, יש לנו לכל כלביה וטרינר קבוע במילואים שמגיע פעם בשבועיים, והם מחסנים כמובן גם נגד כלבת בכלבים. נושא של הרשאה לחיסון שיתבצע על ידי צה"ל, לא כל רופא וטרינר - - - 

היו"ר שלום שמחון:

	את מבקשת שני דברים. אחד, תחולה לגבי מערכת הביטחון. 

יהודה זמרת:

	זה לא חל על המדינה. 

מיכל סגן-כהן:

	פקודת הכלבת איננה חלה על המדינה, אלא אם כתוב בה במפורש שהיא חלה על המדינה. לפי מיטב זכרוני בפקודת הכלבת לא כתוב שהיא חלה על המדינה, ועל כן התקנות האלה לא חלות על הצבא. יחד עם זאת, כמו שעושים ברישוי עסקים, שעל אף שזה לא חל, המדינה מקבלת על עצמה מרצון את התקנות, אני חושבת שגם פה.

אבלין פנצר:

	אין בעיה, השאלה מבחינת הרשאת חיסון. צה"ל הולך להגדיר תוך שנה מה צה"ל מחיל על עצמו, ועל זה אנחנו עובדים. 

היו"ר שלום שמחון:

	תשבו עם משרד החקלאות ותתאמו אתם. אנחנו עוברים על טופס בקשה להרשאה לבצע חיסון נגד כלבת, תוספת (תקנה 3). אין הערות לטופס?


לאה ורון:

	בסעיף 3(1) יש לתקן לקורא שבבים.

היו"ר שלום שמחון:

	הטופס אושר. אנחנו חוזרים להגדרות.

מיכל סגן-כהן:

	"הגדרות. בתקנות אלה – "המנהל" – מנהל השירותים הווטרינריים במשרד החקלאות ופיתוח הכפר; "הרופא הווטרינר המחוזי" – רופא וטרינר ממשלתי שמנהל לשכה וטרינרית במשרד החקלאות ופיתוח הכפר; "חוק ההסדרה" – חוק להסדרת הפיקוח על כלבים, התשס"ג-2002; "חיסון" – חיסון בתרכיב כנגד מחלת הכלבת, שאישר המנהל; "כלב" – כלב שגילו עולה על שלושה חודשים; "כלב נחייה" – כהגדרתו בחוק איסור הפליית עוורים המלווים בכלבי נחייה; "מחסן" – רופא וטרינר ממשלתי, רופא וטרינר עירוני או מחסן מורשה; "מחסן מורשה" – רופא וטרינר שהורשה לבצע חיסון לפי תקנה 3; 

	"מתקן מוגן" – כהגדרתו בחוק צער בעלי חיים (הגנה על בעלי חיים); "מרכז רישום" – מרכז רישום ארצי, כהגדרתו בחוק ההסדרה; "סימון" – כמשמעותו בחוק ההסדרה; "פרטי רישום" – הפרטים המחוייבים ברישום במרכז הרישום לפי חוק ההסדרה; "קורא שבבים" – כהגדרתו בתקנות ההסדרה; "רשיון" – רשיון שהנפיקה רשות מקומית בהתאם לחוק ההסדרה; "תקנות ההסדרה" – תקנות להסדרת הפיקוח על כלבים, התשס"ה – 2004".

מישל בלאיש:

	אם כך, בתקנה 3(א) את יכולה להוריד "שגילו עולה על שלושה חודשים".

מיכל סגן-כהן:

	נכון. בתקנה 3(א) בהתאם, אפשר להוריד את המילים: "שגילו עולה על שלושה חודשים".

היו"ר שלום שמחון:

	תודה רבה. אנחנו מאשרים את תקנות הכלבת (חיסון), התשס"ה-2004, כולל ההגדרות. 

הצבעה
בעד – פה אחד
נגד – אין
אושר

היו"ר שלום שמחון:

	תודה, אושר. בבקשה אדוני. 

משה חיימוביץ:

	אני רוצה לחזור לחמישה שקלים. היום כדי להפעיל את המרכז, אני צריך להוסיף שם מישהו שיתעסק אך ורק בזה,  תוך שנה. הרוב יגיע אלינו בפקסים, וצריך לשבת לתקתק. למה שאוריד כסף לחקלאים על נושא שאני צריך להפעיל 24 שעות? אם אני מכין מרכז, אני רוצה שמחר יגידו לי שאין לי שם כיסוי.



יהודה זמרת:

	חמישה שקלים לכלב לא ברור, מה זה כל כלב? כל כלב שנרשם פעם ראשונה ברשות באותה שנה. לא ברור בכלל איך אנחנו מחשבים את זה. מה הרשויות יעשו, במצוקתן כי רבה בשנים האחרונות? הן לא יעשו כלום, כי לאף אחד לא יהיה את הכסף לשלם. הם יעבירו את הדיווח, ובמשרד החקלאות לא יקלטו אותו כי לא שילמו את הכסף? מה הסיפור, קלדנית או קלדן אחד בכל הארץ? המרכז המקומי יישב ויעשה את התחשיב?

היו"ר שלום שמחון:

	וזה בסך הכל לשנה אחת, זו הוראת מעבר. 

יהודה זמרת:

	הסכום לא ישולם.

משה חיימוביץ:

	זה כסף שנלקח מבן אדם, ואתה צריך לתת לו שירות.

יהודה זמרת:

	אנחנו מעבירים על כל כלב חמישה שקלים רגיל, עכשיו זה עוד חמישה שקלים על המעבר לפקס. 

היו"ר שלום שמחון:

	אם אצביע ואתם נופלים עכשיו, אין לכם חזרה מזה. בואו נשאיר את זה ככה. 

אתי בנדלר:

	אז בינתיים לא אושרה ההצעה לדיון מחדש.

מיכל סגן-כהן:

	ננסה להתמודד – עם מנהל השירותים לא התייעצתי – בלי החמישה שקלים האלה, ואם נראה שיש לנו קושי נגיש בקשה לתיקון התקנות.

היו"ר שלום שמחון:

	בסדר. 

לאה ורון:

	התקנות להסדרת הפיקוח על הכלבים וגם תקנות הכלבת אושרו.

היו"ר שלום שמחון:

	תודה רבה, הישיבה נעולה.

הישיבה ננעלה בשעה 11:05.
